KBS bakal umum program baharu

MELAKA, 28 Januari - Kementerian Belia dan Sukan (KBS) akan mengumumkan beberapa program terbaharu yang bakal dilaksana sepanjang tahun ini, dalam tempoh tedekat. Timbalan Menterinya, Adam Adli Abd Halim berkata, program-program berkenaan akan memberi fokus kepada pembangunan kepimpinan belia dan belia tidak berpersatuan.

(Timbalan Menteri KBS, Adam Adli Abd Halim)

Beliau berkata, program literasi politik dan demokrasi juga akan diperluas dengan kerjasama pelbagai kementerian lain, memandangkan penurunan had umur mengundi daripada 21 tahun kepada 18 tahun telah dilaksana. Tambahnya, selain program baharu, kementerian juga akan memberi tumpuan dalam menambah baik program sedia ada mengikut kesesuaian. “Dalam masa terdekat ini kita akan umumkan beberapa program baharu yang kita rangka berdasarkan kepada keperluan dan juga berdasarkan kepada apa yang telah kita mulakan dengan erti kata lain bukan kita mulakan terus perkara baru tiada asas tetapi kita mulakan dengan mana apa yang kita sudah pun ada asas dia yang sudah pun dimulakan kita perbaiki dan kita tambah baik lagi supaya ianya seiring dengan zaman kita akan beri tumpuan kepada terutama sekali pembangunan kepimpinan belia dan program belia tidak berpesatuan tentu skali juga kita paling penting adalah memandangkan kita juga telah turunkan had umur mengundi ini jadi satu tanggungjawab kepada kerajaan dengan kerjasama pelbagai kementerian lain untuk kita perluaskan lagi program literasi politik dan demokrasi," katanya ketika ditemui selepas menghadiri Majlis Sambutan Tahun Baru Cina 2023 Dewan Undangan Negeri (DUN) Kesidang, di Malim Jaya. Dalam pada itu, Adam Adli berkata, program-program berbentuk perpaduan seperti ini sambutan perayaan bagi setiap kaum di negara ini perlu diteruskan dalam usaha memupuk semangat muhibah dalam kalangan masyarakat.


500 premis koperasi Ar-Rahnu disasar tahun ini

SELANGOR, 28 Januari - Sektor koperasi mensasarkan penyertaan sebanyak 500 premis berdaftar yang menjalankan perniagaan pajak gadai Islam atau Ar-Rahnu di seluruh negara tahun ini.Presiden Angkatan Koperasi Kebangsaan Malaysia Berhad (Angkasa), Datuk Seri Dr. Abdul Fattah Abdullah berkata, statistik Suruhanjaya Koperasi Malaysia (SKM) merekodkan sebanyak 365 premis di bawah gerakan koperasi sudah beroperasi setakat ini dan menjangkakan penambahan sebanyak 135 lagi premis baharu.

(Presiden Angkatan Koperasi Kebangsaan Malaysia Berhad (Angkasa), Datuk Seri Dr. Abdul Fattah Abdullah berucap ketika Majlis Pelancaran Perniagaan Ar-Rahnu dan Kelana Emas)

Tambah beliau, melalui pemerhatian pihaknya mendapati pertumbuhan perniagaan Ar-Rahnu menunjukkan sambutan positif semua pihak termasuk di Sabah dan Sarawak."Jadi sebagai langkah strategi langkah berani koputra mempelbagaikan supaya manfaat perniagaan yang diperolehi koperasi akan dapat dikekalkan disiamping untuk menyumbang kepada peningkatan perolehan gerakkan koperasi dan meningkatkan sumbangan KDNK negara," katanya ketika selepas merasmikan majlis pelancaran Perniagaan Ar-Rahnu dan Kelana Emas di Setia Alam  Merupakkan cawangan keempat Koperasi Pelaburan Kakitangan Bank Muamalat Malaysia Berhad (KOPUTRA) turut dirasmikan Naib Pengerusi Eksekutif SKM, Amran Abd. Kadir dan turut dihadiri Pengerusi KOPUTRA, Zaharuddin Alias.


Penggantian percuma Mykad kepada penduduk terjejas banjir - KDN

KLUANG, 28 Januari- Kementerian Dalam Negeri (KDN) memberi jaminan, Mykad penduduk terjejas banjir yang hilang akan diganti secara percuma.Menterinya, Datuk Seri Saifuddin Nasution Ismail berkata pihaknya akan mengarahkan Jabatan Pendaftaran Negara (JPN) setiap negeri terlibat untuk berjumpa penduduk bagi mempercepat proses penggantian dokumen peribadi.Pihaknya juga bersedia mengarahkan aset-aset JPN ibu pejabat bagi membantu mempercepatkan proses penggantian tersebut.  "Ini akan kita gerakkan melalui mobil unit kita dalam inisiatif kita panggil 'Mekar'."Kalau tidak cukup di Johor kita akan gerakkan aset daripada ibu pejabat. Ini satu komitmen memudahkan rakyat," katanya.

Beliau berkata demikian selepas sesi taklimat situasi banjir daerah Kluang di Balai Polis Kahang, di sini.


Peruntukan RM10.5 juta, bina tiga pam air dan rumah pam di Mersing

MERSING, 28 Januari- Kerajaan Persekutuan meluluskan serta-merta peruntukan RM10.5 juta bagi membina tiga pam air dan rumah pam di daerah Mersing, Johor. Langkah itu bagi mengatasi masalah banjir yang sering berlaku di daerah itu.  Perkara tersebut diumumkan Timbalan Perdana Menteri, Datuk Seri Dr Ahmad Zahid Hamidi semasa melakukan lawatan ke Pusat Pemindahan Sementara (PPS) di Politeknik Mersing.  Setiap pam bernilai RM3.5 juta dan menggunakan peruntukan sedia ada Agensi Pengurusan Bencana Negara (NADMA) dan akan diselaraskan beliau sendiri bersama Kerajaan Johor dan Jurutera Kanan Daerah Mersing serta agensi-agensi berkaitan.  "Bila diluluskan dengan segera maka sebut harga atau tender secara selektif akan dilakukan dan saya harapkan bahawa pihak kerajaan negeri dan pentadbiran daerah dapat menyegerakan kelulusan peruntukan yang telah saya umumkan tadi," katanya.

(Datuk Seri Dr Ahmad Zahid Hamidi)

Beliau berkata demikian pada sidang media selepas melawat PPS di Politeknik Mersing.


Pengurusan pasca banjir jadi keutamaan, sedia keperluan bantu penduduk terjejas

MERSING, 28 Januari- Pengurusan pasca banjir menjadi keutamaan kerajaan dan akan ditambah baik dari semasa ke semasa.Terutamanya dalam memastikan kawasan terjejas bersih selepas dilanda banjir.  Bagi tujuan itu, Timbalan Perdana Menteri, Datuk Seri Dr Ahmad Zahid Hamidi telah mengarahkan Agensi Pengurusan Bencana Negara (NADMA) dan Angkatan Pertahanan Awam Malaysia (APM) menyediakan ‘water jet’ untuk diagihkan kepada ketua-ketua keluarga kawasan tertentu. "Insya-Allah saya akan mobilisasikan Badan Bukan Kerajaan (NGO) melalui koordinasi yang telah saya susun di peringkat nasional, kebangsaan dan pada hemat saya di peringkat negeri dan daerah juga NGO dapat membantu penduduk terjejas banjir dan pasca banjir."Inilah masalah paling besar terutama apabila ada kehilangan dokumen, ada berlaku kerosakan bukan hanya pada struktur bangunan rumah tetapi juga peralatan dapur dan lain-lain. "Ini kita akan lakukan koordinasi dengan NGO bagi peralatan ini, dapat kita bantu sedikit sebanyak meringankan beban mereka," katanya.

(Datuk Seri Dr Ahmad Zahid Hamidi)

Beliau berkata demikian kepada pemberita dalam sidang media selepas melawat PPS di Politeknik Mersing.  Dalam pada itu, katanya tiada keperluan untuk mengisytiharkan darurat banjir di negara ini berikutan bencana itu hanya berlaku di beberapa negeri dan daerah sahaja. Ahmad Zahid yang juga Pengerusi Jawatankuasa Pengurusan Bencana Negara menjelaskan, Jawatankuasa Pengurusan Bencana Negeri yang terlibat sudah mengambil langkah proaktif bersama Jawatankuasa Pengurusan Bencana Daerah serta menyalurkan bantuan segera kepada keluarga terjejas.


Risiko banjir kilat di tiga negeri dalam tempoh 12 jam

KUALA LUMPUR, 28 Januari - Jabatan Pengairan dan Saliran (JPS) mengeluarkan notis kesiapsiagaan kemungkinan banjir kilat dalam tempoh 12 jam di beberapa daerah melibatkan Johor, Pahang dan Sarawak sekiranya hujan lebat atau ribut petir yang signifikan terus berlaku.JPS dalam kenyataan hari ini memaklumkan ia berdasarkan maklumat ramalan hujan oleh Jabatan Meteorologi Malaysia (MetMalaysia), sistem Southeastern Asia-Oceania Flash Flood Guidance System (SAOFFGS) dan model ramalan banjir JPS.Di Johor melibatkan mukim Plentong bagi daerah Johor Bahru, mukim Tanjung Surat, Kota Tinggi, Ulu Sungai Johor, Sedili Kechil, Ulu Sungai Sedili Besar, Sedili Besar bagi daerah Kota Tinggi manakala bagi daerah Mersing melibatkan mukim Triang.Di Pahang, membabitkan mukim Pontian dan Rompin bagi daerah Rompin.

Di Sarawak pula di bahagian Kuching iaitu Jalan Laksamana Cheng Ho, Taman Bong Chin, Sekolah Kebangsaan (SK) Batu Lintang, Lorong Kapor 10, Ulu Maong, Happy Valley, Taman Evergreen, Jalan Burung Durian, Jalan Batu Kawa, Desa Wira, Kampung Gita, Hospital Umum Sarawak, Jalan Batu Lintang, Kawasan Perumahan RPR Batu Kawa serta kawasan sekitarnya.Bagi bahagian Samarahan melibatkan Kampung Mang, Taman Residen, SK Muara Tuang, Kampung Tanjung Bundong, Taman Uni Garden, Kawasan Muara Tuang III, Kampung Empila, Kampung Tanjung Parang, Kampung Bangka Semong, Kampung Nuip serta kawasan sekitarnya.Menurut JPS, notis kesiapsiagaan dikeluarkan bagi membolehkan semua penduduk terutama di kawasan berisiko untuk berwaspada dengan sebarang kemungkinan berlakunya banjir kilat bagi tempoh tersebut.Orang ramai boleh melayari laman web https://publicinfobanjir.water.gov.my, Facebook PublicInfoBanjir dan Twitter JPS _InfoBanjir untuk maklumat lanjut dari semasa ke semasa. -BERNAMA


KLUANG, 28 Januari- Majikan dan pekerja asing diberi amaran supaya tidak menggunakan Pas Lawatan Kerja Sementara (PLKS) palsu bagi membekalkan tenaga kerja asing kepada pelbagai sektor di negara ini.  Menteri Dalam Negeri, Datuk Seri Saifuddin Nasution Ismail menegaskan, tindakan undang-undang akan diambil jika pihaknya mengesan kegiatan seperti sindiket yang didalangi warga Bangladesh di Pelabuhan Klang, baru-baru ini. Menurut beliau, siasatan terhadap sindiket itu dibuat mengikut Akta Pasport, Akta Imigresen dan Akta Pengubahan Wang Haram (AMLA). Katanya, kerajaan sudah melaksanakan polisi mudah bagi menyenangkan permohonan pas lawatan kerja sementara.  Perjumpaan juga telah dibuat dengan duta-duta Nepal, Indonesia dan Bangladesh bagi menerangkan proses permohonan.  "Negara sumber ini kita minta kerjasama untuk menerangkan kepada rakyat negara mereka yang berhasrat datang ke Malaysia dan bekerja patuh undang-undang boleh cari rezeki secara baik sektor ekonomi dibantu elakkan perlakuan bercanggah dengan undang-undang," kata Saifuddin ketika diminta mengulas mengenai sindiket itu di sini.

(Datuk Seri Saifuddin Nasution Majikan dan pekerja asing diberi amaran jangan guna PLKS palsu)


Program 'Skills For Life' tawar kemahiran tambahan kepada belia

PUTRAJAYA, 28 Januari- Kementerian Belia dan Sukan (KBS) menganjurkan Program 'Skills For Life' bagi tujuan memperkasakan golongan itu dengan kemahiran tambahan.Menterinya, Hannah Yeoh berkata sebanyak 22 latihan kemahiran asas ditawarkan pada hujung minggu sehingga Mac depan.Antara latihan asas itu seperti penyelenggaraan elektrik, pembaikan kenderaan, gunting rambut, penyediaan makanan tradisional dan seni fotografi melalui telefon pintar."Langkah seterusnya adalah untuk kita bagi kemahiran juga untuk menguasai bahasa. Kita nak juga mereka buat kursus mingguan untuk kelas Bahasa Inggeris, Bahasa Melayu, Mandarin dan Tamil."Supaya belia ini, bila dia nak pergi temuduga dapatkan pekerjaan dia ada kemahiran baharu. "Jadi minat kita bukan sahaja kursus khas, tapi kursus hujung minggu bagi belia yang telah mempunyai kerja untuk tingkatkan lagi," katanya.

Beliau berkata demikian selepas Majlis Perasmian Program Skills For Life 2023 di Menara KBS, di sini hari ini.Maklumat berkaitan program boleh diikuti menerusi Facebook KBS dan ia terbuka kepada golongan belia berusia sehingga 40 tahun terutama daripada B40, M40, belia berisiko dan minoriti.Bayaran yang dikenakan pula antara RM10 hingga RM30 bagi tujuan menyediakan peralatan atau perkakas latihan.Jelas beliau, latihan kemahiran yang menerima sambutan ramai akan ditambah pada masa akan datang.


Penduduk terjejas banjir di Rompin kekal 314 orang

ROMPIN, 28 Januari - Jumlah penduduk terjejas banjir di Rompin, masih lagi kekal seramai 314 orang penduduk daripada 96 buah keluarga setakat pukul 4 petang tadi.  Sebelum ini, sebuah pusat pemindahan sementara (PPS) di Balairaya Bukit Lepas ditutup sepenuhnya pada pukul 10 pagi tadi yang menempatkan 40 orang penduduk terjejas.  Menurut portal Infobencana Jabatan Kebajikan Masyarakat, kesemua penduduk terjejas kini ditempatkan di tiga buah PPS.

Penduduk penduduk paling ramai ditempatkan di PPS Kampung Setajam iaitu seramai 165 orang melibatkan 53 buah keluarga terjejas.  Ia diikuti Balairaya Rekoh yang menempatkan 122 penduduk daripada 35 keluarga dan PPS Balairaya Kampung Denai yang menempatkan 27 penduduk daripada lapan buah keluarga.


Usaha stabilkan bekalan telur tempatan perlu dipercepat

(Ahli Parlimen Ayer Hitam, Datuk Seri Dr Wee Ka Siong ditemu bual media selepas menghadiriSambutan Tahun Baharu Cina Peringkat Negeri di Yong Peng, Batu Pahat)

BATU PAHAT, 28 Januari - Kerajaan Persekutuan digesa mempercepatkan usaha menstabilkan bekalan telur tempatan dalam negara, susulan permintaan tinggi di bulan Ramadan dan Hari Raya Aidilfitri akan datang.  Ahli Parlimen Ayer Hitam, Datuk Seri Dr Wee Ka Siong berkata, antara langkah dicadangkan beliau ialah mengapungkan harga sebiji telur tempatan kepada 50 sen, berbanding harga kawalan terkini iaitu 41 sen.  Beliau yakin jualan telur akan berjalan seperti biasa jika harga telur diapungkan pada 50 sen sebiji, kerana permintaan yang tinggi.  Cadangan harga apungan tersebut juga, adalah sama dengan harga sebiji telur, diimport dari India.

Kualiti telur dihasilkan tempatan juga lebih segar berbanding telur dari India, yang memerlukan tempoh sehingga empat minggu untuk dibawa masuk. "Kalau tak untung, macam mana dia mahu menternak? Tak mahu, kalau boleh buat kenapa tidak membenarkan mereka, saya tak menyarankan kadar itu naik sebab kita ada komponen subsidi walaupun telur sekarang ada subsidi, tetapi kalau kaedah itu sudah tak kena, 'float' sahaja, 50 sen, kalau harga daripada India, 50 sen, teruskan 50 sen, tak ada masalah sangat," kata beliau ketika ditemui selepas menghadiri Sambutan Tahun Baharu Cina Peringkat Negeri di Yong Peng, di sini.Menurut Wee, kawasan Yong Peng mempunyai lebih 100 ladang ayam dan mengeksport sejuta telur ayam ke Singapura, sehari.


KUALA LUMPUR, 28 Januari- Konsep madani merupakan satu kesinambungan dan rangkuman daripada kepimpinan terdahulu yang telah dirangka dengan lebih baik demi kepentingan negara.Penganalisis Keselamatan dan Politik Pusat Perang Saraf Media dan Informasi UiTM, Dr Noor Nirwandy Mat Noordin berkata konsep madani berupaya membina kekuatan dari pelbagai aspek dengan satu falsafah pemikiran dan ideologi untuk kesejahteraan rakyat Malaysia."Kita tidak boleh melihat madani sebagai satu kelainan kita harus kepimpinan tertentu untuk membangunkan negara dengan baik. Madani telah mengambil apa yang ada daripada Islam Hadhari, Keluarga Malaysia, Dasar Pandang ke Timur dan ia menghalusi elemen falsah kerangka pemikiran dalam konteks rakyat Malaysia," kata Noor Nirwandy selepas menjadi tetamu program Selamat Pagi Malaysia di Angkasapuri di sini. Tambah beliau, konsep madani diketengahkan tepat pada waktunya untuk membentuk satu pemikiran sempurna yang dapat memperkukuh elemen perpaduan dalam kalangan rakyat.

(Dr Noor Nirwandy berkata Konsep madani membentuk pemikiran sempurna)


Gangguan perkhidmatan LRT: Kementerian Pengangkutan tunggu laporan pakar

(Anthony ditemui media berkata Kementerian Pengangkutan masih menunggu laporan daripada pakar dan jurutera berkaitan)

KUALA LUMPUR, 28 Januari- Susulan gangguan perkhidmatan Transit Aliran Ringan (LRT) Laluan Ampang di antara Stesen Masjid Jamek dengan Stesen Bandar Raya.Kementerian Pengangkutan masih menunggu laporan daripada pakar dan jurutera berkaitan.Menterinya, Anthony Loke berkata tanpa laporan tersebut beliau tidak dapat memberi jaminan tarikh pengoperasian semula laluan berkenaan."Saya tidak dapat berikan jaminan sekarang. Sudah tentu apabila laporan mereka telah diberikan, kita akan membuat pengumuman lanjut mungkin dalam sehari dua lagi."Sementara ini kita beri ruang kepada jurutera-jurutera untuk melihat kekuatan struktur tersebut,"kata Anthony kepada media di sini.Semalam, perkhidmatan LRT Laluan Ampang dan Sri Petaling mengalami gangguan di antara dua stesen iaitu Stesen Bandaraya dan Stesen Masjid Jamek, akibat penjajaran landasan yang bengkok berhampiran stesen LRT Bandaraya disebabkan oleh keretakan struktur jejambat di kawasan tersebut.Keputusan untuk menghentikan perkhidmatan di antara dua stesen tersebut dibuat selepas mengambil kira faktor keselamatan.

(Anthony berkata tanpa laporan tersebut beliau tidak dapat memberi jaminan tarikh pengoperasian semula laluan berkenaan)


Penyediaan pek makanan guna teknologi 'retort' wajar diperluas ke PPS seluruh Sabah

PUTRAJAYA, 28 Januari- Kota Marudu, daerah paling teruk terjejas banjir di Sabah.Tinjauan Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd Ali mendapati, pengurusan bencana di kawasan itu berjalan lancar.Ini termasuk penyediaan pek makanan menggunakan teknologi retort kepada penduduk terjejas yang ditempatkan di PPS."Penyediaan pek makanan seumpamanya merupakan projek rintis yang pertama kali dilakukan di Sabah.Ia dapat memastikan makanan disediakan segera selain menjamin kualiti dan kebersihannya," menurut kenyataan itu. Mengambi lkira maklum balas positif yang diterima, Armizan berpendapat penyediaan makanan retort wajar diperluas ke PPS seluruh negeri.Perbincangan mengenainya akan dilakukan bersama kementerian dan agensi berkaitan.

(Datuk Armizan memaklumkan penyediaan pek makanan guna teknologi 'retort' wajar diperluas ke PPS seluruh Sabah)


Projek perumahan swasta terbengkalai akan dikaji

IPOH, 28 Januari- Semua projek perumahan swasta yang terbengkalai atau 'sakit' di negara ini akan dikaji secara terperinci dalam usaha untuk memulihkan projek tersebut bagi melindungi hak para pembeli rumah.  Menteri Pembangunan Kerajaan Tempatan, Nga Kor Ming berkata pihaknya telah menubuhkan pasukan petugas khas yang berperanan meneliti dan memantau lebih 500 projek seumpama itu.  Kementerian juga dalam proses mengenal pasti masalah sebenar projek perumahan berkenaan sebelum membinanya semula.Ini dengan melantik kontraktor yang berupaya melaksanakan projek tersebut.  "Pasukan khas tersebut telah pun mewujudkan 'war room' untuk memantau projek-projek sakit dan terbengkalai."Kami akan mengambil langkah dan inisiatif untuk memastikan projek yang sakit itu kita akan cuba selamatkan."Ini bagi memastikan kebajikan dan hak pembeli rumah dijamin dan dijaga," katanya.

Beliau bercakap dalam sidang media pada Majlis Penyerahan Kunci Kepada 10 pembeli Kediaman Perbadanan PR1MA Malaysia (PR1MA) Residensi Kepayang, di sini hari ini.  Tambah Nga, KPKT berada di landasan yang betul untuk menyiapkan hampir 5,000 unit rumah mampu milik dalam tempoh 100 hari. Sementara itu, Residensi Kepayang Ipoh yang terdiri daripada 252 unit apartmen merupakan salah satu projek sakit yang berjaya disiapkan.Ia dilengkapi fasiliti seperti dewan serbaguna, tadika, surau, taska dan taman permainan.


Semua pihak harus banteras sistem korup - PM

KUALA LUMPUR, 28 Januari - Semua pihak perlu bersama dalam membanteras sistem yang korup supaya kesejahteraan dapat dinikmati semua sebagai rakyat Malaysia.Jelas Perdana Menteri, Datuk Seri Anwar Ibrahim kewujudan sistem berkenaan adalah disebabkan oleh pemimpin yang tamak dan pihak yang tidak bertanggungjawab.

(Perdana Menteri, Datuk Seri Anwar Ibrahim semasa menghadiri Majlis Sambutan Tahun Baharu Cina anjuran Gabungan Dewan Perniagaan dan Perindustrian Cina Malaysia (ACCCIM)

"Kelangsungan hidup orang melayu terkesan dengan sistem yang korup disebabkan ketamakkan pemimpin yang mencuri dana negara. Justeru, kita perlu bekerjasama bagi memastikan kita dapat menyelamatkan negara ini daripada rasuah, saya telah merujuk dokumen beberapa tahun lalu, saya mendapati terdapat projek pembangunan yang melibatkan komisen yang tinggi dan rasuah," katanya.Pada masa sama, beliau juga yakin pihak berkuasa tidak akan melengah-lengahkan siasatan atau pendakwaan terhadap individu yang terbabit dengan rasuah.Datuk Seri Anwar berkata demikian ketika menghadiri Majlis Sambutan Tahun Baharu Cina anjuran Gabungan Dewan Perniagaan dan Perindustrian Cina Malaysia (ACCCIM) di Wisma Chinese Chamber.Turut hadir bersama ialah isterinya, Datuk Seri Dr Wan Azizah Wan Ismail, Presiden ACCCIM, Tan Sri Low Kian Chuan, Duta Besar China ke Malaysia, Ouyang Yujing, Menteri Pengangkutan, Anthony Loke, Menteri Sains dan Teknologi, Chang Lih Kang, Menteri Sumber Asli, Alam Sekitar dan Perubahan Iklim, Nik Nazmi Nik Ahmad serta Menteri Perpaduan Negara, Datuk Aaron Ago Dagang.


PUTRAJAYA, 28 Januari- Persediaan telah dilakukan oleh semua agensi terlibat bagi menghadapi luruan monsun kali ini yang dijangka berlanjutan hingga 4 Februari dan bertumpu di timur Semenanjung serta Sabah.Menteri di Jabatan Perdana Menteri, Datuk Armizan Mohd Ali menerusi satu kenyataan berkata kebanyakan pusat pemindahan sementara (PPS) sedia ada menggunakan dewan orang ramai dan sekolah yang masing-masing mempunyai kekangan tersendiri.Sehubungan itu, usaha menambah baik kemudahan tersebut terutama tandas dan bilik air sentiasa dilakukan.Untuk jangka panjang kerajaan bercadang membina bangunan PPS kekal di beberapa kawasan berisiko tinggi banjir.

(Persediaan telah dibuat hadapi luruan monsun)

“Pada masa ini usaha kita adalah memberi bantuan dan kemudahan kepada mangsa banjir. Selepas monsun ini beransur reda kita akan mula meneliti dan melaksana pelbagai perancangan untuk tambah baik seperti fokus prasarana PPS dan pek 'retort' itu tadi,” kata Armizan.Katanya penyediaan makanan dengan teknologi retort di PPS merupakan langkah alternatif kepada penyediaan makanan secara konvensional. Pendekatan itu amat bersesuaian untuk memastikan makanan dapat disediakan dengan segera kepada penduduk terjejas yang baru tiba, selain menjamin kualiti makanan dari aspek kebersihan, keselamatan dan khasiat.


Keselamatan makanan antara tumpuan belanjawan 2023 - PM

KUALA LUMPUR, 28 Januari - Isu keselamatan makanan akan menjadi fokus utama dalam pembentangan Belanjawan 2023.Jelas Perdana Menteri, Datuk Seri Anwar Ibrahim, antara lain bajet tahunan tersebut akan turut menyentuh isu pemusatan alam sekitar.

(Perdana Menteri, Datuk Seri Anwar Ibrahim)

"Import makanan terlalu tinggi, jadi ini hal-hal yang kita akan berikan tumpuan dalam belanjawan dan saya dengan pasukan di kementerian kewangan telah teliti memorandum daripada ACCCIM..cukup tebal dan banyak isu dibangkitkan tapi mmebantu kita sebenarnya.saya mabil kira beberapa pandangan itu," katanya.Tambahnya lagi, kerajaan perpaduan juga memperkenalkan dasar-dasar baharu yang boleh memberikan manfaat kepada rakyat terutamanya dari aspek ekonomi.Datuk Seri Anwar berkata demikian dalam ucapannya ketika menghadiri sambutan Tahun Baru Cina 2023 anjuran Gabungan Dewan Perniagaan dan Perindustrian Cina Malaysia, ACCCIM.Sebelum ini, Belanjawan 2023 dijangka akan dibentang semula di Dewan Rakyat pada 24 Februari depan.


(Sebaik tiba di lokasi, kedua-dua ekor ular berkenaan diadapati berada di belakang sebuah mesin basuh)

SIK, 28 Januari- Seorang wanita warga emas berdepan detik cemas apabila didatangi dua ekor ular tedung senduk sami.  Kejadian berlaku di sebuah rumah di Kampung Kalai, Mukim Jeneri di Sik, Kedah.Pengarah Pasukan Bomba dan Briged Sukarela Yayasan Jariah Malaysia (BSYJM), Mahadzir Abd Hamid berkata empat anggota briged diketuainya dihantar ke lokasi sebaik menerima panggilan daripada ahli keluarga mangsa. Sebaik tiba di lokasi, kedua-dua ekor ular berkenaan diadapati berada di belakang sebuah mesin basuh. "Dengan menggunakan peralatan khas, kedua-dua ekor ular yang dipercayai sedang mengawan itu berjaya ditangkap dalam tempoh 10 minit," kata Mahadzir Ular berkenaan diserahkan kepada Jabatan Perlindungan Hidupan Liar dan Taman Negara (PERHILITAN) Semenanjung Malaysia untuk tindakan lanjut. Sementara itu, dalam kes berasingan di sebuah surau di perumahan KEDA Sungai Semiar, 39 jemaah bertempiaran lari gara-gara kehadiran seekor ular tedung selar sepanjang 15 kaki.  Hasil kecekapan dan kepantasan anggota BSYJM, ular berkenaan yang bersembunyi di bawah meja di dalam surau berjaya ditangkap.  Mahadzir menasihati orang ramai agar sentiasa berhati-hati dan menghubungi pihak berkuasa sekiranya menemui haiwan berbisa berkenaan.  Orang ramai juga dinasihatkan supaya tidak mengambil tindakan menangkap sendiri ular yang dijumpai bagi mengelak risiko membahayakan diri.

(Wanita warga emas dikejutkan dua ekor ular tedung belakang mesin basuh)


Agong berkenan rasmi Karnival MAIWP

KUALA LUMPUR, 28 Januari- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan merasmikan Karnival Majlis Agama Islam Wilayah Persekutuan (MAIWP) di Dataran Merdeka, di sini.Keberangkatan tiba baginda bersama Raja Permaisuri Agong Tunku Azizah Aminah Maimunah Iskandariah disambut Timbalan Perdana Menteri, Datuk Seri Dr. Ahmad Zahid Hamidi dan Menteri di Jabatan Perdana Menteri (Hal Ehwal Agama) Datuk Mohd Nai'm Mokhtar serta Pengerusi MAIWP, Tan Sri Dr Mohd Daud Bakar. Karnival yang bertemakan 'Kecemerlangan MAIWP ke Arah 50 Tahun' itu berlangsung selama dua hari bermula hari ini.Ia menghimpunkan 100 reruai meliputi pameran, jualan usahawan asnaf, perkhidmatan dan institusi pendidikan serta kesihatan bawah MAIWP.

(Al-Sultan Abdullah dan Tunku Azizah berkenan berangkat ke Majlis Perasmian Karnival MAIWP di sini)

Turut akan diadakan esok, Walimatul Urus Perdana melibatkan 100 pasangan daripada golongan mualaf dan asnaf.


PM hadiri Majlis Rumah Terbuka TBC anjuran ACCIM

(Datuk Seri Anwar berucap pada Majlis Rumah Terbuka sempena Tahun Baharu Cina 2023/BERNAMA))

AMPANG, 28 Januari- Perdana Menteri, Datuk Seri Anwar Ibrahim menghadiri Majlis RumahTerbuka Tahun Baharu Cina anjuran Gabungan Dewan Perniagaan dan Perindustrian Cina Malaysia (ACCIM) di Seng Peng Hall, Wisma Chinese Chambar, Ampang.Beliau dan isterinya, Datuk Seri Dr Wan Azizah Wan Ismail tiba sekitar jam 11.35 pagi tadi.Turut hadir sama ialah barisan menteri kabinet dan kepimpinan tertinggi parti politik.Ini merupakan Majlis Rumah Terbuka Tahun Baharu Cina yang ketiga dihadiri perdana memteri selepas Majlis Rumah Terbuka Tahun Baharu Cina anjuran MCA dan Dewan Perhimpunan Cina Kuala Lumpur dan Selangor (KLSCAH) pada 22 hari bulan yang lalu.Majlis dimulakan dengan tarian singa dan persembahan masyarakat Tiong Hua diikuti acara menggaul Yee Sang bersama tetamu kehormat yang lain.ACCCIM merupakan sebuah organisasi mewakili komuniti ahli perniagaan dan usahawan kaum Cina di Malaysia yang banyak menyumbang jasa dalam pembangunana ekonomi negara.

(ACCIM anjur Majlis Rumah Terbuka TBC)


Digi.com Berhad umum cadangan tukar nama kepada CelcomDigi Berhad

KUALA LUMPUR, 28 Januari- Digi.com Berhad mengumumkan cadangan menukar namanya kepada CelcomDigi Berhad susulan penggabungan dengan Celcom Axiata Berhad.Menerusi nota kepada Bursa Malaysia, cadangan itu selaras tanggungjawab syarikat bawah perjanjian pembelian saham bertarikh 21 Jun 2021."Lembaga syarikat percaya, penukaran nama itu akan memberi identiti korporat baharu yang mencerminkan syarikat sebagai entiti bergabung selepas penyelesaian penggabungan dengan Celcom pada 30 November 2022," katanya.

Cadangan nama CelcomDigi Berhad diluluskan Suruhanjaya Syarikat Malaysia (SSM) dan tempahan bagi kegunaan cadangan nama itu dilanjutkan sehingga 14 Mac 2023.


Kadar inflasi dijangka terus mereda

(Dr. Razman menjangkakan kadar inflasi untuk 2023 kekal pada sekitar 3 hingga 4%, antara yang terendah di rantau ASEAN)

KUALA LUMPUR, 28 Januari- Kadar inflasi tahun ini dijangka terus mereda, disokong intervensi kerajaan dari sudut monetari dan fiskal. Ini termasuk pelaksanaan subsidi, menampung kenaikan harga barangan dan perkhidmatan.Selain penetapan kadar faedah oleh Bank Negara. Demikian pandangan Pensyarah Putra Business School, Prof Madya Dr Ahmed Razman Abdul Latiff.Beliau menjangkakan kadar inflasi 2023 kekal sekitar 3 peratus hingga 4 peratus, antara yang terendah di rantau ASEAN. Katanya melangkah ke hadapan, peranan pengguna perlu diperkasakan demi memastikan keanjalan harga di pasaran. "Antara intervensi lain adalah mengurangkan kebergantungan kepada barangan import maknanya apabila kita memperkasa barangna tempatan kita memastikan bahawa bahan mentah boleh didapati di dalam negara. "Kita juga membuka ruang untuk peniaga kita mencari alternatif sumber barangan dan perkhidmatan yang sama kualiti tetapi lebih murah maka ini boleh membantu kadar inflasi lebih rendah, " kata Ahmed Razman kepada media di sini. Dr. Razman juga menjangkakan kadar inflasi untuk 2023 kekal pada sekitar 3 hingga 4%, antara yang terendah di rantau ASEAN.  Kadar inflasi pada Disember 2022 menurun kepada 3.8% berbanding 4.0%bulan sebelumnya.

(Kadar inflasi diramal terus mereda disokong intervensi dari sudut monetari dan fiskal oleh kerajaan)


Penduduk terjejas banjir di Johor berkurangan kepada 2,446, tujuh PPS ditutup

JOHOR, 28 Januari- Penduduk terjejas banjir di Johor berkurangan kepada 2,446 orang setakat pukul 12.00 tengah hari berbanding 3,480 orang pada 8.00 pagi tadi.Ia melibatkan 669 keluarga yang ditempatkan di 28 pusat pemindahan sementara (PPS) di tujuh daerah.Pengerusi Jawatankuasa Pengurusan Bencana negeri dalam kenyataannya berkata, daerah terlibat ialah Segamat, Mersing, Kota Tinggi, Kluang, Batu Pahat, Muar dan TangkakPenduduk terjejas banjir paling ramai direkodkan di Mersing iaitu 796 orang yang ditempatkan di enam PPS, diikuti Kluang, 735 orang di empat PPS dan 418 orang penduduk berlindung di lapan PPS di Kota Tinggi.

(Penduduk terjejas banjir di Johor berkurangan kepada 2,446 orangsetakat pukul 12.00 tengah hari)

Sementara itu, sebanyak enam PPS di Mersing dan satu di Segamat ditutup tengah hari ini.


Infrastruktur PDRM di Sarawak, Sabah akan ditambah baik

KUCHING, 28 Januari- Satu perbincangan akan diadakan dengan Kementerian Kewangan(MOF) dan Kementerian Dalam Negeri(KDN) bagi merancang penambahbaikan kemudahan infrastruktur Polis DiRaja Malaysia, PDRM di negeri Sarawak dan Sabah. Timbalan Perdana Menteri, Dato Sri Fadillah Yusof berkata beberapa kemudahan seperti balai polis di kawasan luar bandar didapati berada dalam keadaan daif. Penambahbaikkan perlu dilakukan bagi menaikkan lagi semangat dan moral warga polis untuk terus berkhidmat dengan lebih cemerlang dan efisien. "Saya kira apa yang ditumpukan oleh Perdana Menteri supaya kita ialah memberi keadilan dan yang terbaik kepada semua lapisan masyarakat kita. Apatah lagi anggota keselamtan yang berkhidmat begitu baik dan menjaga keselamatan dan kesejahteraan negara kita," kata Fadillah kepada media selepas lawatan kerja rasmi pertama beliau ke Ibu Pejabat Polis Kontinjen, IPK Sarawak, IPK di sini Katanya kerajaan Persekutuan bersetuju untuk memberi sejumlah peruntukan bawah dana Timbalan Perdana Menteri kepada PDRM Sarawak bagi penambahbaikan bangunan IPK Sarawak.  "Misal kata di balai-balai dalam kawasan Kuching sahaja diperlukan lebih kurang R500,000 untuk menambah baik keadaan dan saya bersetuju untuk memberi peruntukan tersebut iaitu sembilan keseluruhannya," katanya.

(Dato Sri Fadillah ditemui media berkata satu perbincangan akan diadakan dengan MOF dan KDN bagi merancang penambahbaikan kemudahan infrastruktur PDRM di Sarawak dan Sabah.


Sembilan lelaki dicekup ketika sedang berjudi

SUNGAI PETANI, 28 Januari- Sembilan lelaki ditahan ketika sedang leka berjudi di sebuah premis di Pusat Komersial Saujana, di sini, awal pagi tadi.Ketua Polis Kedah, Datuk Wan Hassan Wan Ahmad berkata, kesemua individu berusia 19 hingga 49 tahun itu ditahan menerusi Op dadu dan Op Limau pada pukul 2.45 pagi."Bertindak atas maklumat dan risikan, sepasukan pegawai dan anggota D-7, Ibu Pejabat Polis Kontinjen (IPK) Kedah melakukan serbuan di premis berkenaan.Hasil siasatan awal, seorang lelaki berusia 46 tahun mengaku sebagai penganjur judi tersebut. Siasatan lanjut mendapati, aktiviti perjudian ini dipercayai telah berlangsung selama dua hari," katanya.

(Sembilan individu ditahan ketika sediang berjudi menerusi Op Dadu dan Op Limau)

Tambah beliau, pihaknya merampas dua buah meja, sembilan kerusi, 52 daun pakau dan wang tunai berjumlah RM20,984.Kes disiasat mengikut Seksyen 6 (1) Akta Rumah Judi Terbuka 1953.


Operasi stesen LRT Bukit Jalil & laluan bas Rapid KL Terpilih dilanjutkan

KUALA LUMPUR, 28 Januari- Operasi Stesen LRT Bukit Jalil akan dilanjutkan hingga 2.00 pagi esok bagi menampung jumlah penumpang yang dijangka meningkat bersempena dengan beberapa acara yang berlangsung di Kompleks Sukan Negara Bukit Jalil.Prasarana dalam kenyataan memaklumkan operasi kesemua stesen akan turut dilanjutkan bagi membolehkan penumpang menuju destinasi akhir.Manakala operasi bas Rapid KL bagi laluan-laluan terpilih akan dilanjutkan hingga 2.30 pagi."Berikutan gangguan perkhidmatan LRT Laluan Ampang di antara Stesen LRT Masjid Jamek dengan Stesen LRT Bandaraya, para penumpang dinasihatkan agar menggunakan laluan alternatif yang disediakan untuk ke Stesen LRT Bukit Jalil," menurut kenyataan itu.Bagi mengelak kesesakan, para penumpang juga dinasihatkan agar terus membeli token perjalanan pulang sebaik sahaja tiba di Bukit Jalil, ataupun menggunakan kad Touch ‘n Go.

"Sila pastikan baki kad mencukupi. Keselamatan penumpang sentiasa menjadi keutamaan kami. Anggota Polis Bantuan tambahan akan ditempatkan di stesen-stesen utama bagi mengawal pergerakan penumpang," katanya.Prasarana meminta penumpang agar mematuhi peraturan ketika menggunakan perkhidmatan rel dan bas, termasuk sentiasa memakai pelitup muka."Kami memohon maaf atas kesulitan akibat gangguan perkhidmatan di antara StesenLRT Masjid Jamek dengan Stesen LRT Bandaraya," kata kenyataan Prasarana.


JOHOR, 28 Januari- Penduduk terjejas banjir di Johor meningkat kepada 3,480 orang setakat pukul 8.00 pagi tadi.Ia melibatkan 960 keluarga yang ditempatkan di 35 pusat pemindahan sementara (PPS) di enam daerah.Pengerusi Jawatankuasa Pengurusan Bencana negeri menerusi kenyataannya memaklumkan, daerah terlibat ialah Segamat, Mersing, Kota Tinggi, Kluang, Batu Pahat dan Tangkak.

(Penduduk terjejas banjir yang ditempatkan di 35 PPS di enam daerah di Johor semakin meningkat berbanding tengah malam tadi)

Jumlah penduduk terjejas paling ramai direkodkan di Mersing iaitu 1,818 orang yang ditempatkan di 12 PPS diikuti Kluang, 735 penduduk di empat PPS dan 417 penduduk di lapan PPS di Kota Tinggi.Sementara itu, 380 orang penduduk berlindung di empat PPS di Batu Pahat, 115 penduduk di enam PPS di Segamat dan 15 individu dipindahkan di sebuah PPS di Tangkak.Pemantauan mendapati keadaan cuaca cerah di semua daerah.


Noh, Khairy sah dipecat daripada UMNO, Hishammuddin digantung enam tahun

KUALA LUMPUR, 28 Januari - Ahli Majlis Tertinggi (MT) Tan Sri Noh Omar dan bekas Ketua Pemuda UMNO Khairy Jamaluddin dipecat daripada UMNO.Setiausaha Agung UMNO Datuk Seri Ahmad Maslan mengesahkan pemecatan kedua-dua mereka disebabkan pelanggaran disiplin parti mengikut Perlembagaan UMNO kerana kesalahan sewaktu Pilihanraya Umum Ke-15 (PRU15)."Turut dipecat ialah lima ahli UMNO Bahagian Pasir Gudang, sembilan ahli UMNO Bahagian Putrajaya, dua ahli UMNO Bahagian Tanjung Karang dan 26 ahli UMNO dari Pahang.Antara kesalahan mereka adalah menjadi calon bebas, calon parti selain Barisan Nasional (BN) dan terbabit membantu parti lawan ketika PRU-15," katanya menerusi kenyataan pada Sabtu.

(Khairy Jamaluddin dan Datuk Seri Hishamuddin Hussein/FOTO Facebook Khairy)

Sementara itu, Ketua UMNO Bahagian Sembrong Datuk Seri Hishammuddin Hussein, Naib Ketua Pemuda UMNO Shahril Sufian Hamdan, Ketua UMNO Bahagian Tebrau Datuk Maulizan Bujang dan Ketua UMNO Bahagian Jempol Datuk Seri Mohd Salim Mohd Sharif digantung hak dalam parti selama enam tahun."Datuk Seri Mohamed Khaled Nordin diumumkan sebagai Pengerusi Badan Perhubungan UMNO Johor yang baharu," katanya lagi.Tindakan-tindakan ini diumumkan selepas mesyuarat Majlis Kerja Tertinggi (MKT) Umno malam tadi.Ketetapan dibuat oleh mesyuarat MKT yang dipengerusikan Presiden Zahid Hamidi, tambah Ahmad.Sebaik sahaja pengumuman pemecatan daripada UMNO, Khairy menerusi Twitternya berkata: “Malam ini saya dipecat oleh parti yang saya sayang, yang saya berikan kesetiaan. Unbowed, unbent, unbroken,”.


Rakyat Malaysia terkandas: Usaha bawa pulang perlu guna saluran rasmi

(Pengarah Jabatan Siasatan Jenayah Bukit Aman Datuk Seri Abd Jalil Hassan (kanan) dan Ketua Protokol dan Konsular Kementerian Luar Mohd Aini Atan (kiri)

SEPANG, 27 Januari- Usaha membawa pulang rakyat Malaysia yang terkandas di Kemboja perlu menggunakan saluran rasmi.Pihak berkuasa Kemboja memohon agar maklumat mengenai rakyat Malaysia yang menjadi mangsa sindiket penipuan tawaran kerja di negara itu disalurkan kepada Kedutaan Malaysia di sana atau Polis Diraja Malaysia (PDRM) sahaja untuk memudahkan kerja-kerja menyelamatPengarah Jabatan Siasatan Jenayah Bukit Aman Datuk Seri Abd Jalil Hassan berkata, keputusan dibuat pihak berkuasa negara itu selepas kecewa dengan maklumat segelintir NGO yang mengambil kesempatan dengan menggembar-gembur berita tidak benar mengenai situasi dihadapi mangsa."Sebarang maklumat yang disalurkan oleh Badan Bukan Kerajaan (NGO) kepada pihak berkuasa negara berkenaan tidak akan dilayan sama sekali mulai hari ini kerana dikhuatiri mengganggu usaha menyelamat."Melalui perbincangan dengan pihak berkuasa Kemboja didapati maklumat yang disalurkan oleh NGO telah mengganggu proses menyelamat kerana mangsa telah dibawa lari oleh sindiket," katanya dalam sidang media bersama lima mangsa sindiket penipuan tawaran kerja di Kemboja yang diselamatkan, di Lapangan Terbang Antarabangsa Kuala Lumpur, di sini.Turut hadir Ketua Protokol dan Konsular Kementerian Luar Mohd Aini Atan.

(Pengarah Jabatan Siasatan Jenayah Bukit Aman Datuk Seri Abd Jalil Hassan bersama warganegara Malaysia yang ditahan di depoh Imigresen Phnnom Penh Kemboja selepas terlibatdengan sindiket penipuan tawaran pekerjaan selamat tiba di LapanganTerbang Antarabangsa Kuala Lumpur (KLIA), Sepang)

Sementara itu Abd Jalil berkata hasil pertemuan dan perbincangannya dengan pihak berkuasa Kemboja juga mendapati sesetengah dakwaan pihak NGO mengenai keadaan mangsa, adalah tidak berasas."Video mangsa sindiket didera dan dipaksa memakan daging babi tidak melibatkan rakyat Malaysia. Video berkenaan sengaja disebarkan oleh anggota sindiket untuk menakut-nakutkan waris mangsa agar mereka membayar wang untuk membebaskan anak atau anggota keluarga mereka itu," katanya.Selain itu katanya tidak semua individu yang diselamatkan dan dibawa pulang ke Malaysia merupakan mangsa sindiket kerana ada kes individu sengaja mendakwa sebagai mangsa untuk lari daripada hutang akibat berjudi, malah ada yang kembali bekerja di Kemboja selepas ‘diselamatkan’.Sehubungan itu beliau menasihatkan NGO agar lebih berhati-hati ketika mengeluarkan kenyataan berhubung isu itu bagi mengelak ia mengeruhkan hubungan antara dua negara.


Skim penipuan kerja: 5 rakyat Malaysia dibawa pulang dari Kemboja

(Lima warganegara Malaysia yang ditahan di depoh Imigresen Phnnom Penh Kemboja selepas terlibat dengan sindiket penipuan tawaran pekerjaan selamat tiba di Lapangan Terbang Antarabangsa Kuala Lumpur (KLIA), Sepang)

SEPANG, 27 Januari- Lima rakyat Malaysia yang menjadi mangsa skim penipuan kerja di luar negara berjaya diselamatkan.Mereka dibawa pulang dari Kemboja hasil rundingan Malaysia dengan pihak berkuasa negara itu.Menurut Pengarah Jabatan Siasatan Jenayah Bukit Aman, Datuk Seri Abdul Jalil Hassan, mangsa yang dibawa pulang berusia antara 16 hingga 42 tahun.Katanya, mereka dipercayai pergi ke negara itu selepas terpedaya dengan pekerjaan yang menawarkan gaji lumayan.Mangsa diselamatkan hasil rundingan yang diketuainya sendiri."Mengikut peraturan undang-undang sepatutnya perlu menunggu sebulan. sekurang-kurangnya sebulan. tapi dapat dilepaskan dalam masa 24 jam. Iini adalah hasil kerjasama baik antara Kementerian Luar Malaysia, Kemboja dan PDRM bersama Polis Kemboja," katanya.Beliau bercakap pada sidang media bersama lima mangsa sindiket penipuan tawaran kerja di Kemboja yang diselamatkan, di Lapangan Terbang Antarabangsa Kuala Lumpur, di sini.Sementara itu, katanya, sehingga 26 Januari 2023, PDRM menerima 262 laporan polis yang melibatkan seramai 330 orang mangsa yang melaporkan terkandas di luar negara kerana jenayah penipuan kerja.

(Pengarah Jabatan Siasatan Jenayah Bukit Aman, Datuk Seri Abdul jJalil Hassan)

Daripada jumlah mangsa itu, katanya, 218 mangsa sudah diselamatkan dan terdapat 113 mangsa masih terkandas di luar negara iaitu di Kemboja, Myanmar, Laos dan lain-lain."Bagi negara Kemboja, sehingga tempoh masa yang sama terdapat 114 laporan polis diterima yang melibatkan 145 orang mangsa."Daripada jumlah mangsa itu, seramai 116 mangsa berjaya diselamatkan dan 29 mangsa masih terkandas di Kemboja."Terdapat juga enam mangsa yang sudah diselamatkan tetapi sedang ditahan di depoh imigresen Kemboja kerana pelanggaran undang-undang imigresen," katanya.


352 orang terjejas banjir di Rompin, ditempatkan di empat PPS

ROMPIN, 27 Januari - Jumlah penduduk terjejas banjir di negeri Pahang kekal dengan 352 orang yang melibatkan 105 keluarga.Kesemua mereka yang terjejas banjir kini ditempatkan di empat Pusat Pemindahan Sementara (PPS) yang dibuka di daerah Rompin.

(Penduduk terjejas banjir ditempatkan sementara di PPS yang dibuka di daerah Rompin di sini)

Menurut portal Infobencana Jabatan Kebajikan Masyarakat, penduduk paling ramai ditempatkan di PPS Kampung Setajam iaitu seramai 165 orang melibatkan 53 buah keluarga terjejas.  Diikuti, Balairaya Rekoh yang menempatkan 122 penduduk daripada 35 keluarga dan Balairaya Bukit Lepas ,40 penduduk daripada 11 keluarga.  PPS Balairaya Kampung Denai pula menempatkan 25 penduduk daripada 6 buah keluarga.


Elak penipuan beli emas atas talian

KOTA BHARU, 27 Januari - Trend pembelian emas secara dalam talian kini dilihat semakin meningkat dengan keyakinan daripada pihak wanita setelah ramai peniaga mendedahkan langkah keselamatan bagi mengelakkan penipuan.

Emas sinonim dengan wanita Kelantan. Kaum wanita ini amat meminati barang kemas sama ada sebagai perhiasan pemakaian atau pun sebagai aset untuk pelaburan. Menurut Eksekutif Kanan Pemasaran dan Media MZ Gold Sdn Bhd, Mohd Fadil Mohd Noor, trend pembelian emas dalam talian itu dilihat semakin rancak menerusi platform di media sosial. Bagaimanapun penjual dan pembeli perlu memainkan peranan bagi mengelak daripada ditipu oleh mereka yang ingin mengambil kesempatan.

(Eksekutif Kanan Pemasaran dan Media MZ Gold Sdn Bhd, Mohd Fadil Mohd Noor)

“Kita membuat jualan secara online biasanya dalam media sosial, dan kita buat jualan atas talian dengan cara dan kaedah berhati-hati supaya scammer tidak dapat kesan kita punya info mengenai pelanggan, kaedahnya macam nombor telefon dan nombor akaun yang tertera dipaparkan di skrin semasa siaran langsung' live' sahaja, selain daripada nombor telefon kita paparkan dan nombor akaun kita paparkan di siaran langsung 'live' itu dianggap scammer” katanya ketika ditemui pemberita selepas merasmikan Mesyuarat Agung Tahunan Kelab Media Kelantan Darul Naim (KEMUDI) Penggal 2022/2024 di Kota Bharu. Turut hadir, presiden KEMUDI, Majidah Ismail dan Pengarah Jabatan Penyiaran Negeri Kelantan, Wan Azhan Wan Hamat. Mengulas lanjut katanya, orang ramai perlu berwaspada dengan merujuk kepada kedai emas untuk membuat pemeriksaan terutama membabitkan pembelian dalam talian atau menerusi penjual yang tidak memiliki premis. Dalam pada itu katanya, menjelang perayaan Aidilfitri, pihaknya kini telah pun mula menerima tempahan pelbagai rekaan yang diminta oleh pelanggan mengikut perkembangan semasa. Rekaan barang kemas berbentuk syiling lama yang dipakai wanita zaman dahulu antara yang kembali mendapat permintaan tinggi penggemar perhiasan itu di negeri tersebut.


Menu Rahmah: Makanan Seimbang pada harga rendah

(Menteri Perdagangan Dalam Negeri Dan Kos Sara Hidup, Datuk Seri Salahuddin Ayub)

BANGI, 27 Januari- Menu Rahmah yang menawarkan makanan pada harga RM5 dan ke bawah bakal diperkenal tidak lama lagi.Menteri Perdagangan Dalam Negeri Dan Kos Sara Hidup; Datuk Seri Salahuddin Ayub, berkata menu itu dikhususkan buat golongan miskin tegar yang memerlukan makanan siap dimasak pada harga munasabah.Katanya, Menu Rahmah merangkumi nasi, ayam atau ikan dan sayur.Beliau berkata,inisiatif bakal dilaksanakan menerusi kerjasama KPDN dengan pengusaha restoran yang dijangka dimuktamad minggu depan.

(Menteri Perdagangan Dalam Negeri Dan Kos Sara Hidup, Datuk Seri Salahuddin Ayub ketika jelajah mesra dan pemeriksaan Ops Menu di Bangi)

"Kita prihatin kepada golongan miskin tegar ini, jadi menu ini saya cadangkan setakat ini, semua persatuan-persatuan dan pengusaha terbabit bersedia mewujudkan menu dengan harga diusulkan."Peranan kementerian ini diharap sedikit sebanyak dapat membantu rakyat dalam mendepani kos sara hidup," katanya selepas  jelajah mesra dan pemeriksaan Ops Menu di sini.Sementara itu, mengulas mengenai pelaksanaan Ops Menu 3.0 yang bermula pada 23 Jan lepas, Salahuddin berkata sebanyak 614 premis makanan diperiksa di seluruh negara."Sembilan tindakan dikenakan kepada peniaga yang melakukan kesalahan di bawah Akta Kawalan Harga dan Antipencatutan (AKHAP) 2011“Bagaimanapun  kerajaan mahu elak kenakan tindakan undang-undang kepada pengusaha premis makanan, jadi saya harap pengusaha premis dapat patuhi undang-undang dan beri kerjasama,” katanya.AKHAP memperuntukkan denda sehingga RM500,000 bagi perbadanan atau syarikat manakala bagi individu, denda sehingga RM100,000 atau penjara tidak melebihi tiga tahun atau kedua-duanya sekali, jika sabit kesalahan.


Polis trafik PJ fokus kelancaran aliran trafik

SELANGOR, 27 Januari - Bahagian Siasatan dan Penguatkuasaan Trafik (BSPT) daerah Petaling Jaya, fokus memastikan kelancaran aliran trafik sepanjang Ops Selamat 19 Tahun Baru Cina yang berlangsung dari 18 Januari sehingga hari ini 27 Januari.Menurut Ketua Bahagian Siasatan dan Penguatkuasaan Trafik (BSPT) daerah Petaling Jaya Dsp Ayob Abu, pihaknya telah mengatur perancangan bagi memastikan perjalanan dan kelancaran aliran trafik dalam daerah Petaling Jaya berjalan lancar.

(Ketua Bahagian Siasatan dan Penguatkuasaan Trafik (BSPT) daerah Petaling Jaya Dsp Ayob Abu)

Seramai 3 pegawai dan 33 anggota bertugas secara aktif sepanjang op selamat ini dijalankan."Rondaan dan Pemantauan di lokasi kerap kemalangan dan kesesakan telah diatur sepanjang Op Selamat ini, selain itu, melalui pendekatan rondaan dan pemantauan secara statik dan berkala juga dapat mengurangkan kadar kemalangan dengan meningkatkan kehadiran anggota polis di lapangan," katanya.Penguatkuasaan juga tidak diabaikan dengan memberi fokus kepada 5 kesalahan utama Trafik iaitu memandu di lorong kecemasan, menggunakan alat komunikasi ketika memandu, tidak patuh lampu isyarat, memotong garisan berkembar, memotong barisan 'Q'.Op Selamat 19 bakal melabuhkan tirai, namun BSPT Petaling Jaya akan terus komited memberikan khidmat terbaik kepada pengguna jalan raya khususnya dalam daerah Petaling Jaya.

(Anggota polis membantu pengguna jalan raya)


Usaha bersepadu meredakan kenaikan harga makanan dan minuman - Rafizi

KUALA LUMPUR, 27 Januari - Menteri Ekonomi, Rafizi Ramli akan mengadakan pertemuan bersama wakil-wakil pengusaha restoran dan peniaga makanan dalam masa terdekat.Perbincangan dua hala itu akan memfokuskan kepada langkah-langkah yang boleh dilaksanakan bagi menangani kenaikan harga makanan dan minuman.

Rafizi menerusi kenyataan hari ini menjelaskan, beliau sedia maklum mengenai cabaran pengusaha restoran yang berdepan kenaikan kos lain.Ini termasuk peningkatan kos pekerja ekoran pelaksanaan gaji minimum RM1,500.Ujarnya, beberapa langkah sedang diperhalusi bagi membantu peniaga dan pengusaha restoran termasuk potensi menyebarluas model tenaga kerja sambilan dalam sektor restoran dan kedai makan.Ia sebahagian dari usaha menyelaraskan pasaran kerja dengan tuntutan sektor ekonomi, ke arah penstrukturan semula ekonomi negara.

Menurut beliau, sebagaimana perangkaan inflasi yang diumumkan Jabatan Statistik Malaysia (DOSM) baru-baru ini, walaupun inflasi bagi Disember 2022 mereda kepada 3.8 peratus berbanding 4 peratus dalam bulan sebelumnya, kategori harga di restoran dan hotel adalah satu-satunya kategori harga yang masih belum mereda.

Ia mengalami kenaikan 7.4 peratus pada Disember 2022 berbanding 7 peratus bulan sebelumnya.

Rafizi turut menyambut baik pandangan Presiden Persatuan Pengusaha Restoran Muslim Malaysia (PRESMA), Datuk Jawahar Ali Taib Khan mengenai peranan yang perlu dimainkan oleh kerajaan, peniaga dan pengguna dalam menangani isu berkenaan.Pandangan beliau selari pendirian Kerajaan yang menyarankan pengguna agar peka kepada kenaikan harga makanan dan minuman, selain bijak memilih kedai dan restoran yang menawarkan harga lebih berpatutan.


Kadar fi program rekalibrasi dikekalkan RM1,500

PUTRAJAYA, 27 Januari - Kementerian Dalam Negeri (KDN) tidak bercadang untuk mengubah kadar fi Program Rekalibrasi Tenaga Kerja 2.0.Menteri Dalam Negeri (KDN), Datuk Seri Saifuddin Nasution Ismail berkata caj semasa bernilai RM1,500 itu kekal, dan tiada sebab untuk diubah.

(Menteri Dalam Negeri (KDN), Datuk Seri Saifuddin Nasution Ismail semasa sidang mediaselepas Majlis Perhimpunan Bulanan dan Amanat Tahun Baharu 2023 di Kementerian Dalam Negeri, Putrajaya di sini, hari ini)

"Setakat taklimat oleh Jabatan Imigresen, proses program ini berjalan seperti yang kita hasratkan. Tidak ada satu lonjakan permasalahan besar sehingga perlukan anjakan polisi atau sistem berkenaan dan sebagainya. Buat masa ini, kita tidak melihat sebarang lonjakan masalah yang besar berhubung dasar pelaksanaan program itu," katanya dalam sidang media selepas menghadiri Perhimpunan Bulanan dan Amanat Tahun Baharu KDN di Putrajaya.

Data berkenaan program itu akan dikumpulkan minggu depan selain perkembangan program akan turut dimaklum kepada Jemaah Menteri.

Saifuddin berkata, menerusi program itu, majikan juga boleh menjimatkan kos dari segi latihan pekerja kerana sumber pekerja asing itu sudah ada dalam negara.

10 Januari lalu, Datuk Seri Saifuddin memaklumkan Pelan Rekalibrasi yang berakhir 31 Disember tahun lalu, diteruskan selama setahun secara serta merta.Tahun lalu, RM700 juta, nilai hasil pendapatan negara berjaya direkodkan menerusi pelan tersebut sekaligus, memenuhi kekurangan tenaga kerja dalam sektor ekonomi negara.


Banjir: Jumlah penduduk terjejas banjir di Pahang meningkat

ROMPIN, 27 Januari- Jumlah penduduk terjejas banjir di negeri Pahang meningkat kepada 352 orang melibatkan 105 keluarga, setakat jam 4.00 petang tadi. Jumlah tersebut bertambah berbanding, 327 orang melibatkan 99 buah keluarga, pada jam 3.00 petang. Menurut portal Infobencana Jabatan Kebajikan Masyarakat, peningkatan itu susulan pertambahan sebuah lagi Pusat Pemindahan Sementara (PPS) yang dibuka di daerah Rompin.  PPS itu ialah Balairaya Kampung Denai yang menempatkan 25 penduduk daripada enam buah keluarga.  Sementara itu, tiga lagi PPS yang dibuka di daerah Rompin adalah PPS Kampung Setajam menempatkan seramai 165 orang melibatkan 53 buah keluarga terjejas.  Manakala, seramai 122 orang penduduk daripada 35 keluarga ditempatkan di Balairaya Rekoh dan 40 orang penduduk daripada 11 keluarga di Balairaya Bukit Lepas.

(Kawasan yang terjejas banjir di Pahang)


Pelajar tunggang motosikal tanpa lesen, rekod kesalahan tertinggi - JPJ Melaka

AYER KEROH, 27 Januari- Individu di bawah umur dilarang menunggang motosikal ke sekolah.Tegas Pengarah JPJ Melaka, Muhammad Firdaus Shariff, ibu bapa perlu peka dengan larangan ini kerana membawa motosikal di bawah umur dan tidak mempunyai lesen adalah kesalahan paling banyak direkodkan hasil pemeriksaan di empat sekolah. Daripada 363 motosikal yang diperiksa, hampir separuh daripadanya tidak mempunyai lesen memandu dan 20 kes adalah bawah umur. Tahun lalu, JPJ Melaka mengeluarkan 58 saman kepada mereka di bawah umur.  Kebanyakkan alasan yang diberikan adalah rumah berdekatan dengan sekolah, tidak sempat hantar dan lain-lain lagi.  "Saya nak nasihatkan kepada ibu bapa agar peka dengan anak-anak tuan puan menunggang motosikal ke sekolah. Pastikan ada lesen yang sah, dokumen yang perlu dibawa ketika menunggang serta keselamatan seperti pemakaian topi keledar.Jika tiada lesen, mohon ibu bapa tidak membenarkan mereka menunggang motosikal kerana jika berlaku kemalangan ia akan menyusahkan banyak pihak dan merugikan tuan puan sendiri," kata Muhammad Firdaus kepada pemberita RTM selepas Program Advokasi Keselamatan Jalan Raya di Sekolah Menengah Kebangsaan Ayer Keroh.

(Pengarah JPJ Melaka, Muhammad Firdaus Shariff berkata demikian selepas menjalankanpemeriksaan di SMK Ayer Keroh)

Empat buah sekolah yang diperiksa adalah Sekolah Menengah Kebangsaan (SMK) Pernu, SMK Datuk Bendahara, SMK Bukit Katil dan SMK Ayer Keroh.


Gangguan LRT Laluan Ampang/ Sri Petaling di antara dua stesen, Stesen Bandaraya, Masjid Jamek

KUALA LUMPUR, 27 Januari- Perkhidmatan LRT Laluan Ampang/ Sri Petaling mengalami gangguan di antara dua stesen iaitu Stesen Bandaraya dan Stesen Masjid Jamek, akibat penjajaran landasan yang bengkok (“kinked”) berhampiran stesen LRT Bandaraya. Ini adalah disebabkan oleh keretakan struktur jejambat di kawasan tersebut.Menerusi kenyataan, Rapid Rail berkata keputusan untuk menghentikan perkhidmatan di antara dua stesen tersebut dibuat selepas mengambil kira faktor keselamatan."Buat masa ini, siasatan ke atas kekukuhan dan keselamatan struktur jejambat serta punca sebenar sedang dijalankan oleh pihak kejuruteraan Rapid Rail bersama jurutera dari Agensi Pengangkutan Awam Darat (APAD) dan Jabatan Kerja Raya (JKR)."Siasatan dan pemerhatian awal pihak APAD mendapati terdapat sebuah projek pembangunan bersebelahan kawasan kejadian yang telah mula dijalankan tanpa sebarang rundingan dengan APAD di bawah Peraturan-Peraturan Kereta Api (Zon Perlindungan Kereta Api) 1998 [P.U. (A) 367]", menurut kenyataan itu.

"Namun demikian, kepastian ke atas punca sebenar serta keselamatan dan kekukuhan struktur jejambat masih lagi disiasat sebelum sebarang keputusan untuk mengembalikan perkhidmatan kepada normal dapat dibuat.Sementara itu, pihak Rapid Rail memaklumkan perkhidmatan tren alternatif telah pun diaktifkan. "Tren-tren dari Stesen Putra Heights dan Stesen Ampang berpatah balik di Stesen Hang Tuah, sementara tren-tren dari Stesen Sentul Timur akan berpatah balik di Stesen Bandaraya. "Perkhidmatan tren perantara atau ulang-alik di antara Stesen Hang Tuah dan Stesen Masjid Jamek diaktifkan."Perkhidmatan bas alternatif telah dilancarkan dengan 23 buah bas bagi menampungpenumpang-penumpang: o Stesen Bandaraya ke Stesen Plaza Rakyato Stesen Plaza Rakyat ke Stesen Bandarayao Stesen Sentul Timur ke Stesen Bandarayao Stesen Bandaraya ke Stesen Sentul Timuro Stesen Hang Tuah ke Stesen Bandarayao Stesen Bandaraya ke Stesen Hang TuahPihak Rapid Rail memohon maaf di atas kelewatan ini dan kesulitan yang dialami oleh para penumpang.


JPJ Melaka keluar 412 notis sepanjang Ops Tahun Baru Cina

MELAKA, 27 Januari - 2,951 kenderaan yang diperiksa Jabatan Pengangkutan Jalan (JPJ) Melaka, 922 daripadanya dikeluarkan notis pada Ops Tahun Baru Cina yang bermula sejak 18 Januari hingga tengah malam tadi.  Pengarahnya, Muhammad Firdaus Shariff berkata, sebanyak 412 diambil tindakan.

(Pengarah Jabatan Pengangkutan Jalan (JPJ) Melaka, Muhammad Firdaus Shariff)

Beliau berkata, sebanyak 79 kesalahan utama direkodkan dengan tidak mematuhi lampu isyarat (42), lebih muatan (18) dan memandu di lorong kecemasan (11).  Manakala 331 kesalahan tambahan direkodkan dengan 184 tidak mempunyai lesen memandu dan 138 tiada insurans.  "Selain daripada itu kita ada buat operasi biasa di jalan raya kita ada buat penyamaran bagi bas-bas ekpress yang mana kita telah menaiki lebih kurang 8 bas dan ada 3 kesalahan yang kita ambil tindakan iaitu, memandu lebih 4 jam tanpa pemandu kedua sebanyak 2 kes dan ambil atau turun penumpang di kawasan tidak dibenarkan adalah 1 kes dan bagi kesalahan teknikal bas di depoh sebanyak 592 bas yg diperiksa dan 3 bas diambil tindakan ” katanya kepada pemberita pada Program Advokasi Keselamatan Jalan Raya di Sekolah Menengah Kebangsaan Ayer Keroh.


Mayat mangsa ditemukan selepas tiga hari

MUAR, 27 Januari - Selepas tiga hari, mayat mangsa lemas di Sungai Sarang Buaya, Parit Haji Anuar di Muar, Johor, berjaya ditemukan.Mayat Muhammad Nur Hakim Zulkarnain, 19 tahun ditemukan kira-kira 10.30 pagi tadi di tebing sungai, pada jarak 7.3 kilometer dari lokasi mangsa dilaporkan hilang.

(JBPM menemukan mayat selepas tiga hari SAR)

Komander operasi Balai Bomba dan Penyelamat (BBP) Muar, Timbalan Penguasa Bomba dua Shahrizal Mokhtar berkata, mayat diserahkan kepada polis dan operasi pencarian tamat kira-kira 12 tengah hari tadi.Operasi melibatkan 20 anggota BBP Muar serta tiga anggota Pasukan Penyelamat di Air (PPDA) BBP Skudai. Sementara itu, Ketua Polis Muar, ACP Raiz Mukhliz Azman Aziz berkata, ahli keluarga mangsa yang berada di lokasi sudah membuat pengecaman identiti dan mangsa dibawa ke Hospital Pakar Sultanah Fatimah Muar untuk tindakan lanjut. Kes diklasifikasi sebagai mati mengejut.Rabu lalu, mangsa terjun ke dalam sungai bersama dua rakannya kira-kira 3.42 petang untuk mandi, namun hilang sebaik mangsa tenggelam dan usaha menyelamat oleh dua rakannya gagal kerana arus deras.


Pelan Strategik Melaka Maju Jaya 2035 fokus bidang pendidikan

AYER KEROH, 27 Januari - Melaka komited meletakkan bidang pendidikan sebagai fokus utama kerajaan negeri selaras dengan agenda Pelan Strategik Melakaku Maju Jaya 2035.  Susulan itu, pelbagai program motivasi dan berkaitan dilaksana melalui pelbagai pihak bagi memberi semangat kepada pelajar khususnya yang bakal menduduki peperiksaan Sijil Pelajaran Malaysia (SPM) 2022 yang bermula 20 Februari depan.

(Ketua Menteri Melaka, Datuk Seri Sulaiman Md Ali)

Ketua Menteri, Datuk Seri Sulaiman Md Ali berkata, untuk SPM 2022 ini Jabatan Pendidikan negeri meletakkan sasaran keputusan Gred Purata Negeri (GPN) sebanyak 4.81 berbanding 4.83 yang dicapai tahun lalu.  “Program ini juga selari dengan matlamat kita untuk menyuntik dan memberikan dorongan dan motivasi kepada bakal calon SPM 2022 di seluruh Melaka agar ia dapat melakukan yang terbaik seterusnya memperoleh keputusan yang cemerlang dan sekali gus ia akan menaikkan tahap pendidikan negeri Melaka di peringkat nasional nanti” katanya kepada pemberita selepas hadir pada Program Motivasi Dalam Talian ‘OnMotivation” calon SPM 2022 Melaka di Sekolah Menengah Sains Muzaffar Syah, Ayer Keroh.  Program anjuran Institut Tun Perak (ITP) itu disertai 73 buah sekolah menengah seluruh Melaka melibatkan lebih 11,000 calon SPM.  Ia merupakan program motivasi secara dalam talian yang melibatkan jumlah pelajar paling ramai dan dijangka akan diiktiraf oleh Malaysia Book Of Records (MBOR).


Cadangan projek tebatan banjir dipersembahkan kepada Sultan Johor

JOHOR BAHRU, 27 Januari- Cadangan projek tebatan banjir melibatkan tiga daerah di Johor dipersembahkan kepada Sultan Johor, Sultan Ibrahim Almarhum Sultan Iskandar.

Menerusi facebook baginda, tiga daerah terlibat ialah Segamat, Batu Pahat dan Kota Tinggi. Terdahulu, Baginda berkenan menerima mengadap Menteri Sumber Asli, Alam Sekitar dan Perubahan Iklim, Nik Nazmi Nik Ahmad di Johor Bahru.Projek tebatan banjir berkenaan akan segera dilaksana, sebagai usaha mengurangkan risiko banjir yang sering melanda beberapa daerah di negeri itu.Pada pertemuan itu, Nik Nazmi turut mempersembahkan situasi banjir di Johor kepada Sultan Ibrahim.  Turut hadir, Ketua Setiausaha Kementerian Sumber Asli, Alam Sekitar dan Perubahan Iklim, Datuk Rosli Isa.

(Cadangan projek tebatan banjir di Johor dipersembahkan kepada Sultan Johor, Sultan Ibrahim Almarhum Sultan Iskandar)


Perdana Menteri tunai solat Jumaat di Majlis Khaled Al Walid

(Datuk Seri Anwar Ibrahim (kanan) bersama Datuk Seri Mohamad Hasan (kiri) berjalan menuju ke Masjid Khalid Al-Walid bagi menunaikan solat Jumaat/BERNAMA)

KUALA LUMPUR, 27 Januari- Perdana Menteri, Datuk Seri Anwar Ibrahim menunaikan solat Jumaat di Majlis Khaled Al Walid, Jalan Padang Tembak, Kuala Lumpur.

Beliau yang berbaju melayu berwarna hijau, tiba di perkarangan masjid tersebut pada 1.15 tengah hari diiringi Menteri Pertahanan, Dato' Seri Mohammad Hassan, Panglima Angkatan Tentera, Jeneral Tan Sri Dato' Sri Affendi Buang serta pengurusan tertinggi Kementerian Pertahanan.

Khutbah bertajuk Amanat Menhan Citra Murni Hasrat PM disampaikan oleh Mejar Jeneral Dato Mohd Rashidi Bujai, Ketua Pengarah Kor Agama Angkatan Tentera.

Selesai menunaikan solat Jumaat, Perdana Menteri sempat meluangkan masa bersalaman dengan jemaah yang hadir.

(Perdana Menteri, Datuk Seri Anwar Ibrahim menunaikan solat Jumaat di Majlis Khaled Al Walid, Kuala Lumpur/BERNAMA)


Banjir di Johor makin surut, tiga PPS telah ditutup

(Salah sebuah rumah penduduk di Mersing masih ditenggelami air, namun cuaca di semua daerah dilaporkan cerah setakat 12.00 tengah hari)

JOHOR BAHRU, 27 Januari- Banjir di Johor semakin surut.

Penduduk yang berlindung di pusat pemindahan sementara (PPS) semakin berkurangan iaitu sebanyak 4,532 orang daripada 1,247 keluarga di 46 PPS, berbanding 4,868 orang pada 8.00 pagi tadi. Tiga buah PPS telah ditutup iaitu PPS Sekolah Kebangsaan Melayu Raya Pontian, GPW Felda Medoi di Segamat dan Dewan Serbaguna Felda Gugusan Maokil, Muar. Menerusi kenyataan Pengerusi Jawatankuasa Pengurusan Bencana negeri, sebanyak lapan daerah terjejas iaitu Segamat, Mersing, Kota Tinggi, Pontian, Kluang, Batu Pahat, Muar dan Tangkak.  Dalam pada itu, lima sungai merekodkan aras bahaya iaitu Sungai Muar di Muara Sungai Gemas, Sungai Lenik di Ladang Chaah, Sungai Muar, Sungai Kahang di Kampung Contoh Kluang dan Sungai Endau.  Sehingga 12.00 tengah hari, cuaca di semua daerah negeri Johor cerah.  Sementara itu, hanya dua sahaja jalan yang masih ditutup kepada semua kenderaan iaitu Jalan Tanah Abang dan Jalan Felda Medoi, selain Jalan Sungai Tiram – Ulu Tebrau yang ditutup akibat tanah runtuh.

(Penduduk yang berlindung di PPS semakin berkurangan)


Penerapan nilai 'al-falah' berupaya bina bangsa cemerlang selari konsep madani

KUALA LUMPUR, 27 Januari- Penerapan nilai 'al-falah' dalam sistem kehidupan bermasyarakat dari setiap peringkat umur berupaya membina bangsa yang berjaya dan cemerlang.Kaunselor, Mohd Zuhdi Zakaria berpendapat penghayatan nilai tersebut dalam diri setiap individu merupakan langkah pertama yang penting dalam mencapai pengertian yang menyeluruh nilai 'al-falah'. Selari dengan pembentukan masyarakat madani, beliau juga berpandangan ilmu adalah senjata utama dalam mencapai kejayaan yang seimbangan antara intelek, emosi, fizikal dan rohani. "Saya fikir orang yang menghayati seruan mari menuju kejayaan ini, orang tersebut akan jadi orang yang cukup berintergriti bukan semata seorang manusia, orang yang menghayati al- falah ni akan menjadi orang bertakwa."Dia akan rasa, kalau kata aku buang sampah ni aapa pandangan diri aku kepada jiwa aku pertamanya dan bagaimana pula pandangan masyarakat kepada sikap tersebut", katanya.Beliau berkata demikian dalam rancangan Selamat Pagi Malaysia di Angkasapuri.


Pelupusan yuran peguam syarie, Menteri Agama minta kaji semula

PUTRAJAYA, 27 Januari- Tiada yuran dikenakan bawah Seksyen 23, 24, 29, dan 31 Akta Profesion Guaman Syarie di Wilayah- Persekutuan 2019 atau nama lainnya Akta 814 bagi tahun 2023. Menteri Di Jabatan Perdana Menteri (Hal Ehwal Agama), Datuk Dr Na’im Mokhtar berkata berikutan kajian lanjut masih sedang dilaksanakan dan yuran masih belum ditetapkan.Oleh itu, beliau berhasrat untuk tidak menetapkan yuran di bawah Seksyen 23, 24, 29 dan 31 Akta 814 bagi tahun 2023.  Jelasnya, sebagai Menteri yang diberi kuasa, Datuk Naim melihat ini sebagai bebanan kepada Peguam Syarie khususnya dalam era pasca pandemik dan dapat dilihat bahawa profesion guaman syarie ini masih lagi belum pulih sepenuhnya.  Selain itu, Akta Profesion Guaman Syarie di Wilayah Persekutuan 2019 atau Akta 814 juga telah mula berkuat kuasa pada 21 Jun 2022 yang lalu.  Berikutan dengan pelaksanaan Akta 814 tersebut, beberapa yuran dan caj boleh dikenakan ke atas anggota Badan Peguam Syarie Wilayah-Wilayah Persekutuan (BPS) iaitu yuran tahunan dan levi di bawah seksyen 47 Akta 814 yang perlu dibayar kepada Badan Peguam Syarie dan juga beberapa yuran lain yang perlu dibayar kepada Ketua Pendaftar.  Justeru, beliau meminta supaya kajian lanjut dilaksanakan oleh pihak-pihak dengan mengambil kira amalan yang dilaksanakan oleh mahkamah sivil dan Majlis Peguam berhubung dengan pengurusan peguam bela dan peguam cara sebelum apa-apa ketetapan berhubung dengan pengenaan yuran boleh dibuat.

Menurutnya, perkara ini penting supaya sebarang keputusan berhubung dengan penetapan yuran dapat dibuat dengan adil serta bebanan kepada mana-mana pihak dapat dielakkan.  Setelah menilai permohonan daripada Peguam Syarie untuk mendapatkan Perakuan Amalan Tahunan di bawah seksyen 29 Akta 814 yang memperuntukkan bahawa permohonan hendaklah disertakan dengan yuran yang ditetapkan tersebut.  Beliau mengambil keputusan untuk tidak menetapkan yuran di bawah Seksyen 23, 24, 29 dan 31 Akta 814 bagi tahun 2023 dan bagi tahun 2024 dan ke atas perlu ditentukan selepas kajian lanjut dilaksanakan.  Sementara itu, 13 orang Peguam Syarie telah dipilih untuk menganggotai Majlis Peguam Syarie Wilayah-Wilayah Persekutuan (MPSWP) yang diketuai oleh Datuk Zainul Rijal Abu Bakar sebagai pengerusi yang pertama.


Ops TBC: JPJ Perlis keluarkan 503 saman

ARAU, 27 Januari- Jabatan Pengangkutan Jalan (JPJ) Perlis telah mengeluarkan sebanyak 503 saman sepanjang Ops Tahun Baharu Cina (TBC) bermula 18 Januari hingga semalam.Tindakan berkenaan hasil pemeriksaan terhadap 4,742 kenderaan dengan 191 daripadanya dikenakan tindakan melibatkan 424 kesalahan.Menurut Pengarah JPJ Negeri, Fatimah Mohamed Ali Piah, antara kesalahan dilakukan adalah lesen kenderaan motor (LKM) tamat tempoh sebanyak 96 kes, kesalahan teknikal sebanyak 91 kes, tiada perlindungan insurans, 84 kes dan tiada lesen memandu mencatatkan sebanyak 73 kes.

(Ops TBC yang dilaksanakan oleh JPJ Perlis)

Selain itu, kesalahan lain yang turut dikesan ialah melibatkan 12 kes bagi 7 kesalahan utama, lesen memandu tamat tempoh 9 kes, tiada lesen kenderaan motor dengan 2 kes, pemalsuan nombor pendaftaran dengan 1 kes, notis penyitaan terhadap 63 kenderaan serta lain-lain kesalahan.Kesalahan tertinggi melibatkan lesen memandu dan lesen kenderaan motor. Pelbagai program pendidikan dan advokasi yang telah dilaksanakan JPJ, namun masih ramai tidak mengambil berat terhadap kesalahan tersebut.Ops Tahun Baharu Cina akan berakhir tengah malam ini dan secara keseluruhan melibatkan penugasan seramai 145 pegawai dan anggota penguat kuasa dengan tumpuan di 14 lokasi utama berlakunya kemalangan serta stesen Bas Ekspres Kangar.


Daerah Tangkak pula alami banjir, 15 individu terpaksa berlindung di PPS

JOHOR BAHRU, 27 Januari- Daerah Tangkak menjadi daerah terbaru yang terjejas banjir di Johor, setakat pukul 8.00 pagi tadi. Ia melibatkan 15 orang yang berlindung di sebuah Pusat Pemindahan Sementara (PPS) iaitu di Balai Raya Kampung Durian Chondong. Bilangan penduduk juga meningkat kepada 4,868 orang berbanding 4,853 orang yang berlindung di 50 PPS.Menerusi kenyataan Jawatankuasa Pengurusan Bencana Negeri, daerah Mersing mencatatkan penduduk terjejas tertinggi dengan 1,793 orang daripada 512 keluarga di 11 PPS. Kluang masih kekal dengan 1,173 orang daripada 321 keluarga di tujuh PPS manakala Kota Tinggi dengan 900 orang daripada 224 keluarga di 11 PPS. 490 orang daripada 138 keluarga ditempatkan di 11 PPS di Segamat dan 358 orang daripada 100 keluarga di enam PPS yang dibuka di Batu Pahat. Penduduk terjejas banjir di Muar masih 121 orang daripada 29 keluarga di dua PPS dan Pontian kekal 18 orang daripada empat keluarga di sebuah PPS. Setakat hari ini, 20 PPS sudah ditutup di Johor.


Perkhidmatan LRT Laluan Ampang alami kelewatan

KUALA LUMPUR, 27 Januari– Perkhidmatan transit aliran ringan (LRT) Laluan Ampang kini sedang mengalami kelewatan atas faktor keselamatan akibat penjajaran landasan yang bengkok (“kinked”) berhampiran stesen LRT Bandaraya.Rapid Rail dalam kenyataan memaklumkan perkhidmatan tersebut akan dijalankan dengan kelajuan yang perlahan dan ini akan menyebabkan kelewatan perkhidmatan sembilan minit di dalam Daerah Pusat Perniagaan dan 18 minit di luar Daerah Pusat Perniagaan.

"Pemerhatian awal menunjukkan ini adalah disebabkan oleh kerosakan struktur jejambat di kawasan berkenaan, dipercayai akibat daripada kerja-kerja pembinaan bersebelahan dengan kawasan berkenaan."Jurutera Rapid Rail sedang berada di kawasan terbabit bagi menilai keadaan bersama-sama dengan pakar struktur bagi memastikan keselamatan dan kekukuhan", menurut kenyataan itu.Rapid Rail juga menutup laluan diantara stesen Masjid Jamek dan stesen Bandaraya kerana faktor keselamatan sehingga kekukuhan dan keselamatan dapat dipastikan.Dalam pada itu, tren-tren dari Putra Heights akan berpatah balik di Plaza Rakyat, tren-tren dari Sentul Timur akan berpatah balik di Stesen Bandaraya, Rapid juga menyediakan perkhidmatan ‘shuttle’ atau ulang-alik diantara stesen Plaza Rakyat dan Masjid Jamek."Perkhidmatan bas alternatif telah diaktifkan bagi menampung penumpang-penumpang :• Stsen Bandaraya ke Plaza Rakyat- No Bas : WVH9594, No Bas : W7486Q• Stesen Plaza Rakyat ke Stesen Bandaraya- No Bas : WUX5708, No Bas : WVC3984• Stesen Sentul Timur ke Stesen Bandaraya- No Bas : PJJ7149, No Bas : WUW1702• Stesen Bandaraya ke Sentul Timur- No Bas: W3607TPihak Rapid Rail memohon maaf atas kelewatan ini dan kesulitan yang dialami oleh para penumpang.


Peniaga burger hantar emel kepada Pejabat PM mohon bantuan kos pembedahan isteri

(Nasarudin Md. Nasir memaklumkan tindakan menghantar emel kepada Pejabat Perdana Menteri bagi mendapatkan bantuan untuk menampung kos pembedahan isterinya)

SEREMBAN, 27 Januari - Seorang peniaga burger nekad menghantar emel kepada Pejabat Perdana Menteri bagi mendapatkan bantuan untuk menampung kos pembedahan isterinya yang menghidap penyakit 'ovarian cysts' sejak empat bulan lalu.  Nasarudin Md. Nasir, 51 tahun, berkata, itu merupakan antara ikhtiar yang dilakukan demi isterinya, Zudairulwati Jaafar, 43 tahun, dan berjaya mendapat maklum balas daripada Setiausaha Politik Perdana Menteri, Ahmad Farhan Fauzi yang datang menyantuni dan menyampaikan sumbangan melalui Yayasan Taqwa Wilayah Persekutuan.  Nasarudin yang mempunyai dua orang anak lelaki yang berusia tujuh dan lima tahun, mengalami kekangan kewangan untuk mencari penempatan yang selesa dan membiayai kos rawatan isteri yang menghidapi penyakit tersebut. Ahmad Farhan menyampaikan sumbangan wang tunai RM10,000 melalui Yayasan Taqwa Wilayah Persekutuan bagi membantu membiayai kos pembedahan Zudairulwati dan keperluan lain.  Ketua Pegawai Eksekutif Yayasan Taqwa Wilayah Persekutuan, Zabidi Nasan berharap agar bantuan itu dapat membantu mengurangkan beban penerima sekeluarga.  "Alhamdulillah hari ini kami sangat berterima kasih kepada Setiausaha Politik Perdana Menteri sudi untuk turun bersama santuni Encik Nasarudin di sini, jadi penyerahan telah dibuat, Alhamdulillah. Kita harap boleh membantulah sedikit sebanyak meringankan bebanan saudara Nasarudin dan keluarga dan membantu beliau untuk rawatan isteri yang difahamkan mengidap sejenis penyakit, kita harap dapat bantu beliau lah," kata beliau ketika ditemui di kedai burger Nasarudin di Bandar Seremban Selatan, di sini.

(Setiausaha Politik Perdana Menteri, Ahmad Farhan Fauzi menyampaikan sumbangan kepada Nasarudin Md. Nasir melalui Yayasan Taqwa Wilayah Persekutuan)

Sementara itu, Nasarudin memaklumkan beliau tergerak hati untuk menghantar emel kepada Pejabat Perdana Menteri kerana tidak sanggup melihat isteri menahan sakit 'ovarian cyst' tahap tiga yang agak teruk sehingga kadangkala muntah berdarah dan sukar bernafas.  Isterinya kini hanya bergantung pada ubat tahan sakit dari klinik biasa memandangkan beliau tidak mampu membiayai kos pembedahan membuang ketumbuhan dalam rahim yang berjumlah RM3,500.  Nasarudin yang menjalankan perniagaan burger sejak tiga bulan lalu, kini menetap di premis perniagaan yang sama bersama keluarga ekoran kekangan wang untuk membayar sewa rumah.  "Saya mewakili keluarga saya nak ucapkan ribuan terima kasih kerana ada pihak yang sudi membantu kami dan mendengar apa rintihan daripada kami dan saya tak tahu nak cakap macam mana, rasa terharu dari hati seorang bapa, suami dan rakyat Malaysia lah," ujar beliau.Orang ramai yang ingin menghulurkan bantuan boleh menghubungi Nasarudin di talian 011-31982472 atau melalui akaun Maybank 164294278295 (Nasarudin).


Polis rampas 135 buah mesin bitcoin menerusi serbuan di Sungai Petani

SUNGAI PETANI, 27 Januari - Polis merampas 135 buah mesin bitcoin selepas menyerbu tingkat atas sebuah premis dua tingkat di Taman Seruling Indah 2, Sungai Petani, Kedah yang dipercayai beroperasi sebagai pusat aktiviti perlombongan bitcoin .  Ketua Polis Daerah Kuala Muda, ACP Zaidy Che Hassan berkata serbuan tersebut dilakukan setelah polis menerima aduan oleh Tenaga Nasional Berhad (TNB) bahawa premis terbabit melakukan penyambungan elektrik secara haram.  Turut dirampas dalam serbuan kira-kira pukul 7.53 malam tadi adalah dua unit desktop komputer berinternet.  Katanya, pemeriksaan awal mendapati terdapat penyambungan terus dari kabel utama elektrik luar premis jenis rumah kedai tanpa melalui meter elektrik.

(Polis merampas 135 buah mesin bitcoin selepas menyerbu tingkat atas sebuah premis dua tingkat di Taman Seruling Indah 2, Sungai Petani, Kedah)

Terdapat juga kesan tebuk pada bahagian dinding hadapan premis untuk laluan kabel elektrik yang dicuri ke mesin melombong bitcoin yang berada di dalam premis.  Premis terbabit melakukan kesalahan di bawah Seksyen 37 (1) dan/atau Seksyen 37 (3) dan/atau Seksyen 37 (14), Akta Bekalan Elektrik 1990 pada pepasangan milik TNB. Kes disiasat menurut Seksyen 427 Kanun Keseksaan kerana melakukan khianat.


JKR Negeri Sembilan, pihak kontraktor diminta siapkan segera kerja naik taraf jambatan di Jalan Seremban-Kuala Pilah - MB

SEREMBAN, 27 Januari - Jabatan Kerja Raya (JKR) Negeri Sembilan serta pihak kontraktor terlibat diminta untuk menyiapkan segera kerja-kerja menaik taraf sebuah jambatan di Jalan Seremban-Kuala Pilah di Kuala Pilah yang menjadi antara punca kesesakan teruk di jalan tersebut.  Menteri Besar Negeri Sembilan, Datuk Seri Aminuddin Harun berkata pihaknya mengambil maklum kesesakan lalu lintas dialami pengguna jalan raya di situ setiap kali musim cuti perayaan termasuk cuti sambutan Tahun Baharu Cina baru-baru ini.  Sehubungan itu, beliau berharap projek naik taraf jambatan yang sedang dijalankan di situ perlu segera disiapkan supaya kesesakan serupa tidak berulang apabila tiba musim cuti perayaan Hari Raya Aidilfitri kelak.  Jelasnya, cadangan menaik taraf kondisi dan keluasan jalan itu sudah pun dirancang namun mengambil masa terlalu lama untuk disiapkan atas beberapa faktor.

(Menteri Besar Negeri Sembilan, Datuk Seri Aminuddin Harun ditemu bual media pada MajlisPertemuan Mesra Tahun Baharu Cina 2023 di Seremban)

Aminuddin turut berharap agar pihak kontraktor dan JKR dapat menyelesaikan isu itu dengan kadar segera.  "Ini Kuala Pilah kita sedia maklum, merupakan jalan yang sesak dan ada pembinaan yang tak selesai lagi, naik taraf yang tak selesai, dan ini mengganggu sedikit lalu lintas dan saya berharap pihak kontraktor dan pihak JKR dapat segerakan menaik taraf jambatan tersebut dengan segera," kata beliau ketika ditemui pada Majlis Pertemuan Mesra Tahun Baharu Cina 2023, di sini.  Tambahnya, kerajaan negeri sememangnya mempunyai cadangan untuk melebarkan jalan berkenaan namun ia terhalang dengan isu tanah adat serta rumah penduduk kampung yang banyak terletak berhampiran sepanjang Jalan Seremban-Kuala Pilah itu. Kesesakan teruk di Jalan Seremban-Kuala Pilah baru-baru ini menimbulkan rungutan pengguna jalan raya tersebut, malah ada di antara mereka yang memaklumkan terpaksa menempuh perjalanan sehingga lima jam dari Kuala Pilah ke Seremban meskipun kebiasaannya ia hanya mengambil masa 45 minit.


Polis Segamat tempatkan bot di sekitar Sungai Segamat, langkah berjaga-jaga hadapi banjir

SEGAMAT, 27 Januari - Polis Segamat tetap mengambil langkah berjaga-jaga dengan menempatkan beberapa bot di sekitar Sungai Segamat walaupun keadaan banjir di daerah itu kian pulih.Ketua Polis Daerah Segamat, Superintenden Ahmad Zamry Marinsah berkata ia bagi memastikan tahap kesiapsiagaan pihaknya berada pada tahap terbaik dan boleh terus diaturgerakkan sekiranya diperlukan."Berdasarkan laporan dari Jabatan Pengairan Dan Saliran itu, air dari kawasan Labis ni akan terus ke Segamat dan kemungkinan dalam masa enam hingga ke lapan jam, Segamat juga berkemungkinan akan mengalami masalah bencana banjir, jadi kita bersedia dan semoga benda itu tak berlaku lah" kata beliau ketika ditemui media, di sini.

(Ketua Polis Daerah Segamat, Superintenden Ahmad Zamry Marinsah)

Mengulas aspek keselamatan harta benda dan rumah penduduk yang ditinggalkan, beliau berkata pihaknya sentiasa melakukan pemantauan dan rondaan.Setakat ini, pihaknya belum menerima sebarang laporan polis berkaitan jenayah pecah rumah melibatkan rumah penduduk terjejas banjir.


Kerajaan Johor mohon perancangan projek tebatan banjir dimasukkan dalam Bajet 2023

SEGAMAT, 27 Januari - Kerajaan negeri Johor memohon agar Kerajaan Persekutuan turut memasukkan perancangan projek-projek berkaitan tebatan banjir bagi negeri itu dalam pembentangan Bajet 2023 akan datang.Menteri Besar Johor, Datuk Onn Hafiz Ghazi berkata ia penting sebagai pelan jangka panjang dalam mengatasi masalah banjir di negeri tersebut."Projek tebatan banjir ini adalah satu perkara yang cukup penting dan kita doa dalam bajet yang akan diumumkan nanti ada berita baik untuk warga Johor supaya dapat kita kurangkan isu banjir di kawasan Johor ini, Insya-Allah," kata beliau kepada media selepas melakukan lawatan di PPS Kampung Paya Merah, Labis, di sini.

(Menteri Besar Johor, Datuk Onn Hafiz Ghazi ditemu bual media selepas melakukan lawatan di PPS Kampung Paya Merah, Labis, Segamat)

Mengulas mengenai perkembangan situasi banjir di negeri itu, beliau berkata ia menunjukkan trend penurunan berbanding semalam.Ia dapat dilihat apabila jumlah PPS yang dibuka dan jumlah mangsa terjejas banjir semakin berkurangan."Nasihat dari pihak kerajaan negeri adalah jaga keselamatan dan jaga kesihatan pada masa sama di peringkat negeri kalau perlu bantuan dan sebagainya 'southern volunteers' boleh bantu tapi dari setiap keluarga mangsa di peringkat NADMA akan bagi RM1,000 bantuan dan Insya-Allah kerajaan negeri akan tambah RM300 untuk setiap keluarga," ujarnya.


Penduduk terjejas banjir di Johor terus meningkat

MERSING, 27 Januari - Banjir di negeri Johor masih merekodkan peningkatan penduduk terjejas.  Setakat pukul 10 malam tadi, daerah Mersing menjadi daerah tertinggi dengan 1,798 orang daripada 514 keluarga berada di 11 buah pusat pemindahan sementara (PPS). Ia diikuti daerah Kluang dengan 1,175 orang daripada 320 keluarga di tujuh PPS.  Sementara itu di Kota Tinggi mencatatkan sejumlah 881 orang dengan sebuah lagi PPS baharu dibuka di Sekolah Agama Desa Mahkota.

Seramai 490 orang kekal ditempatkan di 11 PPS di daerah Segamat dan 336 orang ditempatkan di lima PPS di Batu Pahat.  Manakala Muar dan Pontian kekal dengan 121 orang dan 18 orang.  Empat sungai di Johor iaitu Sungai Muar-Gemas, Sungai Lenik Chaah, Sungai Kahang dan Sungai Endau turut mencatatkan paras bahaya.


MyIPO lancar dana pemfailan harta intelek 2.0

PUTRAJAYA, 26 Januari- Perbadanan Harta Intelek Malaysia (MyIPO) melancarkan Dana Pemfailan Harta Intelek 2.0 berjumlah RM2 juta Menteri Perdagangan Dalam Negeri dan Kos Sara Hidup, Datuk Seri Salahuddin Ayub, dana berkenaan untuk manfaat 2,000 usahawan perusahaan mikro, kecil dan sederhana bagi pemfailan komponen harta intelek.Katanya, kemudahan dana, merangkumi pembiayaan fi bagi kesemua pemfailan komponen harta intelek termasuk kos bagi kerja yang memerlukan khidmat profesional dan teknikal seperti pendrafan paten.Beliau berkata, menerusinya kerajaan juga akan membiayai kos pemfailan cap dagangan, hak cipta, dan reka bentuk perindustrian.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

"Ini akan memberikan suatu peluang bagi mereka mengkomersialkan karya mereka dan ini penting supaya harta intelek tempatan bukan sekadar dapat dilindungi oleh undang-undang tetapi hak mereka itu akan dapat memberi jaminan kepada generasi yang akan datang," katanya.Beliau turut menasihatkan penggiat seni yang masih belum mendaftarkan hasil karya masing-masing, untuk tampil dan berurusan dengan MyIPO.MyIPO pada tahun lalu menerima lebih 329,000 permohonan harta intelek dari dalam dan luar negara.


Pelarasan elaun JPKK, JPKKP, perkasa gerak kerja jawatankuasa - Zahid

PUTRAJAYA, 26 Januari - Elaun Jawatankuasa Pembangunan Keselamatan Kampung (JPKK) dan Jawatankuasa Pembangunan dan Keselamatan Kampung Persekutuan (JPKKP) sedang dipertimbang untuk diselaraskan. Bagaimanapun pelarasannya akan diperhalusi sewajarnya, mengambil kira situasi ekonomi negara ketika ini.

(Timbalan Perdana Menteri merangkap Menteri Kemajuan Desa dan Wilayah Datuk Seri Dr Ahmad Zahid Hamidi mengadakan sidang media selepas mempengerusikan Mesyuarat Penyelarasan antara Menteri Kementerian Kemajuan Desa dan Wilayh (KKDW) dan Exco Exco Luar Bandar di Dewan Sri Lestari (KKDW) hari ini)

Jelas Timbalan Perdana Menteri merangkap Menteri Kemajuan Desa dan Wilayah, Datuk Seri Dr Ahmad Zahid Hamidi, langkah itu bertujuan menggerak dan memperkasa fungsi kedua-dua jawatankuasa berkenaan. Sekali gus menjadi medium perantara yang efektif antara Kerajaan Persekutuan dan Kerajaan Negeri."Kementerian memberikan elaun purata RM500 tetapi ada negeri menambahkan elaun. Saya fikir negeri itu ada alasan tersendiri untuk memberikan elaun tambahan. Mungkin kerana prestasi kewangan dan tahap kutipan cukai dan keberhasilan yang diperolehi negeri itu lebih baik dari negeri lain. Saya bersimpati dengan negeri yang mempunyai pendapatan hasil negeri yang rendah. Jadi kita merasakan pelarasan ini elok kita lakukan supaya keberkesanan dua jawatan ini dapat dilakukan dengan terbaik,"katanya.Beliau menjelaskan ketika ini, elaun berkenaan berbeza mengikut negeri dengan Selangor menyediakan elaun tertinggi iaitu RM1,500 diikuti Johor RM1,200.Datuk Seri Dr Ahmad Zahid Hamidi berkata demikian pada sidang media selepas Mesyuarat Pelarasan Antara Menteri Kemajuan Desa dan Wilayah bersama Exco-Exco Luar Bandar (MEXCLUB)


JBPM terus pantau ramalan cuaca dan sentiasa berada dalam keadaan siap siaga

(Ketua Pengarah, JBPM, Datuk Seri Mohammad Hamdan Wahid)

KUALA TERENGGANU, 26 Januari - Jabatan Bomba dan Penyelamat Malaysia, JBPM akan terus memantau ramalan cuaca di seluruh negara ekoran beberapa negeri kini terjejas akibat bencana banjir.  Justeru itu, masyarakat juga dinasihatkan agar sentiasa berhati-hati dengan perubahan cuaca yang boleh menyebabkan banjir di luar jangka.

(Majlis persaraan, Pengarah JBPM negeri Terengganu Md Hilman Abd Rashid)

Menurut Ketua Pengarah, JBPM, Datuk Seri Mohammad Hamdan Wahid, pihaknya akan mengikuti laporan cuaca dari semasa ke semasa untuk melihat keadaan hujan dan paras air bagi tujuan pemantauan dan rondaan.Bagi tujuan itu juga, semua anggotanya sentiasa berada dalam keadaan siap siaga untuk menghadapi sebarang kemungkinan banjir. Mengenai banjir di tiga negeri iaitu Sabah, Pahang dan Johor yang masih menunjukkan trends menaik, kesiapsiagaan logistik masih lagi terkawal dan dilaksanakan oleh anggota disetiap negeri berkenaan."Sudah tentu, musim cuti sekarang ini dalam tempoh percatuan cuti semasa kesiapsiagaan musim perayaan Tahun Baru Cina, anggota kita sentiasa mencukupi diperingkat negeri berkenaan, sekiranya perlu ada bantuan, kita akan minta daripada negeri berdekatan dan sokongan pasukan bomba sukarela dan bomba komuniti," katanya. Beliau menyatakannya kepada pemberita selepas menyaksikan persaraan Pengarah JBPM negeri Terengganu Md Hilman Abd Rashid yang mengetib kad perakam waktu buat kali terakhir di pejabatnya di Kuala Terengganu.


Kenyataan tular PM setuju pemuda PAS tunjuk perasaan di Kedutaan Sweden adalah palsu - JPM

KUALA LUMPUR, 26 Januari - Jabatan Perdana Menteri (JPM) menafikan laporan sebuah portal berita yang memetik Perdana Menteri Datuk Seri Anwar Ibrahim bersetuju dengan demonstrasi yang akan dilakukan Pemuda PAS di Kedutaan Sweden esok.JPM menerusi hantaran di laman Facebook rasminya memaklumkan maklumat yang disampaikan menerusi laporan berita bertajuk “PM Anwar setuju demo Pemuda PAS di Kedutaan Sweeden esok lepas solat Jumaat” itu adalah palsu.

(Hantaran telah dikeluarkan dalam portal berkenaan)

“Orang ramai diminta agar tidak menyebarkan atau berkongsi sebarang maklumat yang tidak pasti atau palsu. Tidak pasti, jangan kongsi,” menurut hantaran itu. Semakan mendapati laporan itu telah dikeluarkan daripada hantaran portal berkenaan.  Orang ramai diminta tidak perlu kongsi info yang belum pasti, serta boleh rujuk kepada akaun media sosial rasmi JPM untuk berita sahih melalui pautan berikut:✅ Facebook: https://www.facebook.com/Jab.PerdanaMenteri/


TVET diperkasa sebagai teras utama pembangunan sosioekonomi - Zahid

PUTRAJAYA, 26 Januari - Ekosistem Pendidikan Teknikal dan Latihan Vokasional (TVET) akan terus diperkasa sebagai teras utama kepada pembangunan sosioekonomi negara. Timbalan Perdana Menteri merangkap Menteri Kemajuan Desa dan Wilayah, Datuk Seri Dr Ahmad Zahid Hamidi berkata langkah itu selaras usaha kerajaan untuk melonjakkan modal insan berkemahiran tinggi. Sekali gus memastikan bidang TVET menjadi pilihan utama pendidikan dan kerjaya belia luar bandar.

(Timbalan Perdana Menteri,  Datuk Seri Dr Ahmad Zahid Hamidi)

"Kita hendak tengok kebolehpasaran TVET, kebetulan saya Pengerusi Majlis TVET Kebangsaan dan ada sebelas kementerian laksanakan program TVET. peningkatan kemahiran dan kemahiran semula, TVET memperlihatkan pencapaian tinggi kebolehpasaran lebih 98.5% dan semua kursus bersesuaian keboleh asaran guna tenaga," katanya.  Tambahnya, selain pemerkasaan TVET, isu infrastruktur luar bandar akan terus diberi perhatian dan dimasukkan dalam bajet yang akan dibentang pada bulan depan. Datuk Seri Dr Ahmad Zahid Hamidi berkata demikian pada sidang media selepas Mesyuarat Pelarasan Antara Menteri Kemajuan Desa dan Wilayah bersama Exco-Exco Luar Bandar (MEXCLUB) MEXCLUB merupakan platform meningkatkan persefahaman dan kerjasama di antara Kerajaan Persekutuan dan kerajaan negeri khususnya dalam pelaksanaan program dan projek-projek pembangunan luar bandar berpandukan visi Malaysia Madani.  MEXCLUB kali ini merupakan sesi 1/2023 dan sehingga kini telah dilaksana sebanyak 55 kali. Keahlian MEXCLUB melibatkan Exco-Exco Luar Bandar, wakil daripada Kementerian Kewangan, Unit Perancang Ekonomi (UPE), Jabatan Perdana Menteri serta agensi di bawah Kementerian Kemajuan Desa dan Wilayah.


Penduduk terjejas banjir di Pahang meningkat, bantuan di empat PPS disegerakan - JKM

PAHANG, 26 Januari - Jabatan Kebajikan Masyarakat (JKM) Pahang membantu empat Pusat Pemindahan Sementara (PPS) dalam kadar segera agar penghuninya berada dalam keadaan selesa selain cukup bekalan makanan.  Exco Kebajikan Masyarakat, Pembangunan Wanita Dan Keluarga Negeri Pahang, Datuk Sabariah Saidan berkata, bantuan khemah, makanan dan keperluan lain telah diberikan semalam, sejak PPS tersebut dibuka.

(Exco Kebajikan Masyarakat, Pembangunan Wanita Dan Keluarga Negeri Pahang, Datuk Sabariah Saidan ketika melawat PPS di sini)

Malah pihak JKM juga bersiap siaga bagi jika berlaku pertambahan penduduk yang terjejas memandangkan hujan belum reda sejak semalam.  "Alhamdulillah keadaaan nampaknya terkawal apa yang kita kena tengok baru hari ini hari pertama di sini dan tengok keadaan cuaca seolah olah hari hendak hujan mungkin ada penambahan bilangan mangsa, tapi insya-Allah semua pihak berkaitan sedang bersiap siaga bagi menangani mangsa-mangsa banjir yang akan berpindah ke sini," katanya di sini.Sementara, Adun Tioman, Datuk Seri Mohd Johari Hussain berterima kasih kepada JKM yang menghulurkan bantuan dalam kadar segera kepada penghuni PPS di Rompin.  "Kita ucap terima kasih kepada semua, pada JKM, yang telah menghulurkan bantuan segera bagi menampung keperluan penghuni-penghuni di PPS, dan setakat ini kita kemaskini dari masa ke semasa perkara yang di perlukan untuk tindakan segera," katanya ketika mengunjungi PPS Balairaya Kampung Setajam di Rompin, Pahang.  Secara keseluruhan seramai 320 penduduk terdiri daripada 96 keluarga dipindahkan ke 4 PPS di daerah Rompin setakat petang tadi.  Empat PPS itu adalah Balairaya Perwira Jaya, Balairaya Setajam, Balairaya Bukit Lepas dan Balairaya Kampung Rekoh.


Laporan Batu Puteh: Sultan Johor berkenan terima taklimat Pasukan Petugas Khas

(Sultan Johor, Sultan Ibrahim Sultan Iskandar (kanan) berkenan menerima persembahan laporan daripada Menteri Pertahanan, Datuk Seri Mohamad Hasan (kiri)

JOHOR BAHRU, 26 Januari- Sultan Johor, Sultan Ibrahim Sultan Iskandar berkenan menerima persembahan laporan terkini Pasukan Petugas Khas Semakan Undang-Undang kes kedaulatan Pulau Batu Puteh, Batuan Tengah dan Tubir Selatan pada Khamis.Laporan berkenaan dipersembahkan Menteri Pertahanan, Datuk Seri Mohamad Hasan; Menteri di Jabatan Perdana Menteri (Undang-Undang & Reformasi Institusi), Datuk Seri Azalina Othman Said dan Menteri Luar Negeri, Datuk Seri Zambry Abd Kadir di Balai Mengadap, Istana Bukit Serene, di sini.Pertemuan yang berlangsung hampir dua jam, turut dihadiri Menteri Besar, Datuk Onn Hafiz Ghazi dan Setiausaha Kerajaan Johor, Tan Sri Datuk Dr Azmi Rohani.

(Dari kiri, Azalina, Muhammad Hassan, Sultan Ibrahim, Onn Hafiz dan Zambry pada pertemuan di Balai Mengadap, Istana Bukit Serene pada Khamis./FOTO FB The Royal Johor)

Pada mesyuarat Kabinet Disember lalu, Perdana Menteri, Datuk Seri Anwar Ibrahim, mengarahkan Peguam negara, Tan Sri Idrus Harun, meneliti semula isu berbangkit terhadap Batu Puteh, supaya rundingan lebih bermakna dan segera dapat dijalankan dengan Singapura.Mahkamah Keadilan Antarabangsa (ICJ) memutuskan Batu Puteh milik Singapura pada tahun 2008.


Johor tutup sementara taman eko rimba, trek pendakian hutan simpan

JOHOR BAHRU, 26 Januari- Semua taman eko rimba, trek pendakian dan laluan trek sukan lasak dalam hutan simpanan kekal ditutup, untuk pengunjung awam, mulai semalam hingga satu tarikh yang bakal dimaklumkan kelak.Pengarah Jabatan Perhutanani Johor, Datuk Salim Aman menyatakan notis penutupan itu dikeluarkan sebagai langkah berjaga-jaga bagi mengelakkan sebarang kejadian tidak diingini berikutan musim hujan berpanjangan.Orang awam turut dinasihat agar tidak masuk ke kawasan-kawasan tersebut secara haram memandangkan hujan berterusan yang melanda Johor, sekali gus menjadikan lokasi itu berisiko.Antara yang ditutup ialah trek pendakian di Gunung Berlumut, Kluang; Gunung Bekok, Labis dan Gunung Panti, Kota Tinggi.Selain itu, antara kawasan eko rimba yang ditutup ialah Sungai Batang di Bekok, Labis; Gunung Pulai di Kulai dan Taka Melor, Segamat.

(FOTO FB Taman Eko Rimba Sungai Bantang)

Pemantauan berkala juga akan dibuat di kawasan terlibat oleh kakitangan jabatan itu bagi memastikan tiada pelanggaran terhadap notis itu oleh mana-mana individu.Terdahulu, notis penutupan itu dimuat naik di Facebook Jabatan Perhutanan Negeri Johor.Sementara itu, Perbadanan Taman Negara Johor (PTNJ) dalam notis berasingan memaklumkan lima taman negara di negeri ini, ditutup kepada orang awam hingga satu tarikh yang akan dimaklumkan kelak.


PPZ-MAIWP kutip hampir RM1 bilion zakat pada 2022

PUTRAJAYA, 26 Januari- Sejumlah RM937 juta kutipan zakat berjaya dikumpul Pusat Pungutan Zakat-Majlis Agama Islam Wilayah Persekutuan (PPZ-MAIWP) sepanjang tahun 2022.  Menurut Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar, jumlah tersebut menyaksikan peningkatan sebanyak 13 peratus berbanding RM828 juta pada tahun 2021.

(Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar ketika sidang media Prestasi Kutipan dan Agihan Zakat 2022 di Everly Hotel, di sini)

Jelasnya, penyumbang tertinggi kepada kutipan zakat di Kuala Lumpur, Putrajaya dan Labuan tahun lalu adalah zakat pendapatan dengan RM631 juta bersamaan 67 peratus kutipan keseluruhan. "Turut menyumbang kepada peningkatan adalah dasar pengembalian wang zakat, kita sebut sebagai skim wakalah melalui melalui MAIWP dan skim kafalah Muzakki, sumbangan khairat kematian yang ditawarkan kepada pembayar-pembayar zakat telah berjaya menarik minat pembayar baru dan pembayar sedia ada untuk mengekalkan dan menambah pembayaran zakat,"katanya di sini. Tambah beliau, jumlah pembayar zakat juga telah meningkat sebanyak 17% kepada lebih 1.8 juta orang berbanding 1.6 juta pada 2021. Beliau bercakap demikian dalam sidang media Prestasi Kutipan dan Agihan Zakat 2022 di Everly Hotel, di sini. Menurutnya lagi, ketika ini MAIWP telah mengagihkan sejumlah RM855,000 atau 91% hasil kutipan zakat tersebut kepada golongan asnaf. Antara program yang dilaksanakan MAIWP adalah Program Agropreneur MAIWP membabitkan penanaman cili berskala besar membabitkan 10 asnaf, Program Laman Cendawan kepada 15 Asnaf dan juga Program Bijaktani Hidroponik Asnaf di enam Program Perumahan Rakyat (PPR) membabitkan 180 asnaf. Datuk Na'im turut memaklumkan bahawa sasaran kutipan zakat tahun ini akan meningkat kepada RM1.02 bilion membabitkan sejuta pembayar zakat


Subjek ketamadunan Islam perlu disemak semula - PM

KUALA LUMPUR, 26 Januari - Pengajaran subjek ketamadunan Islam perlu disemak semula di semua peringkat pendidikan.Perdana Menteri Datuk Seri Anwar Ibrahim berkata, ia penting bagi memberi kefahaman jelas terhadap nilai kemanusiaan dan moral berlandaskan ajaran Islam.

(Perdana Menteri Datuk Seri Anwar Ibrahim)

Katanya, perbincangan melibatkan hal ehwal agama perlu dilakukan secara semak dan imbang seiring tradisi pembelajaran ilmu secara kritis."Jika buat kenyataan yang salah itu mesti ditegur. Kalau tidak (hanya) oleh kerana dia tokoh parti, dia ulama, kenyataan dia semua benar. Islam tidak pernah mengajar kita begitu, itu sebabnya pendidikan Islam itu harus memberi kefahaman yang lebih mendalam berdasarkan Al Quran, sunnah, ulama muktabar, dan kupasan-kupasan itu mesti dihujah dan jika perlu, teguran, pembetulan. Ini yang dikatakan tradisi ilmu pelajaran cara kritis," katanya kepada pemberita selepas merasmikan Majlis Pelancaran Majlis Pelancaran Buku Himpunan Esei "Knowledge, Tradition and Civilization: Essays in Honour of Professor Osman Bakar" di ibu negara.


Kawal kos tunai haji dan umrah, kerajaan akan buat rundingan terus dengan  pengusaha di Arab Saudi

PUTRAJAYA, 26 Januari - Kerajaan dan Tabung Haji (TH) akan mengadakan rundingan terus dengan pemilik hotel di Arab Saudi dalam masa terdekat bagi mengawal dan mengurangkan kos mengerjakan haji pada tahun ini. Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, beliau telah mengadakan perbincangan dengan Kementerian Haji dan Umrah Arab Saudi baru-baru ini namun kos berkenaan berada di luar kawalan mereka.

(Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar / Foto Bernama)

Beliau turut menyarankan Kementerian Pelancongan, Seni dan Budaya (MOTAC) untuk sama-sama mengambil tindakan bagi mencari penyelesaian terhadap isu peningkatan mendadak kos tunai haji dan umrah yang membebankan jemaah.  Ini kerana, hal ehwal umrah berada di bawah bidang kuasa kementerian berkenaan.  "Pihak tabung haji dan saya sendiri telah mengadakan perbincangan dengan pihak menteri haji dan juga pemilik-pemilik hotel disana. Itu dalam bidang kuasa tabung haji dan hal ehwal agama. Kita mengharapkan InsyaAllah dalam konteks pihak kementerian MOTAC mungkin boleh mengadakan rundingan yang sama untuk melihat bagaimana kos haji, umrah dapat dikurangkan," katanya pada sidang media Prestasi Kutipan dan Agihan Zakat 2022 di Wilayah Persekutuan di sini.  Sebelum ini, media melaporkan kos menunaikan haji secara muassasah tahun ini dijangka meningkat kepada lebih 31,000, berbanding RM28,600 kos sebenar setiap jemaah pada musim lalu.  Agensi pelancongan tempatan juga dijangka terpaksa menaikkan harga pakej umrah yang kini bernilai sekitar hampir RM8,000 kepada RM10,000 akibat kenaikan mendadak pelbagai kos di Makkah dan Madinah.


Negeri berisiko bencana disaran tingkatkan kesiapsiagaan

KUALA LUMPUR, 26 Januari- Agensi Pengurusan Bencana Negara (NADMA) menyarankan empat negeri mengaktifkan Jawatankuasa Pengurusan Bencana Peringkat Negeri/Daerah serta meningkatkan tahap kesiapsiagaan. Keperluan itu, bagi menghadapi sebarang bencana yang bakal berlaku terutama di kawasan berisiko tinggi.NADMA dalam kenyataan memaklumkan, ia susulan amaran hujan berterusan di peringkat waspada yang dikeluarkan Jabatan Meteorologi Malaysia (MetMalaysia) melibatkan Kelantan, Terengganu, Pahang dan Johor.

(Susulan  amaran hujan berterusan di peringkat waspada yang dikeluarkan Jabatan Meteorologi Malaysia (MetMalaysia) melibatkan Kelantan, Terengganu, Pahang dan Johor, NADMA menyarankan negeri-negeri terlibat bersiapsiaga)

NADMA melalui Pusat Kawalan Bencana Negara (NDCC), akan sentiasa memantau situasi parameter maklumat teknikal dengan kerjasama pelbagai agensi teknikal. NDCC juga sentiasa dalam kesiapsiagaan menerima maklumat mengenai sebarang bencana, bantuan pengurusan dan pengoperasian dari semasa ke semasa.


Perbuatan bakar teks, buku agama: Malaysia tidak tolak ansur, pertahan semua anutan

KUALA LUMPUR, 26 Januari- Malaysia, tidak akan bertoleransi terhadap sebarang tindakan yang boleh mencetuskan Islamofobia seperti membakar buku atau teks agama. Tegas Perdana Menteri, Datuk Seri Anwar Ibrahim... rakyat negara ini, menghargai nilai kemanusiaan serta menghormati hak setiap individuKatanya, insiden membakar Al-Quran yang berlaku di Sweden, telah menunjukkan provokasi melampau terhadap Islam. Anwar berkata, Malaysia kekal dengan pendirian sama dan telah menghubungi Duta Sweden dengan menyatakan bantahan serta mengutuk sekeras-kerasnya tindakan berkenaan.Anwar berkata terdapat begitu banyak salah faham dan prasangka terhadap agama di seluruh dunia termasuk Islam.“Apa yang anda ingin buktikan? Bahawa anda adalah sekular, menentang Islam atau menentang agama namun apa yang sebenarnya digambarkan adalah kemerosotan nilai dan kemanusiaan nilai."Malaysia tidak akan bertolak ansur terhadap isu ini.

(Datuk Seri Anwar (kiri) melancarkan buku ‘Knowledge, Tradition and Civilisation: Essays In Honour of Prof Osman Bakar' di Institut Antarabangsa Pemikiran dan Peradaban Islam, Universiti Islam Antarabangsa Malaysia (ISTAC-IIUM)

"Bukan sahaja tindakan terhadap Al-Quran, bahkan kitab Bible dan Hindu, kerana negara amat menghargai nilai kemanusiaan, selain menghormati kepercayaan setiap individu dalam beragama. "Ini juga tidak bererti kita tidak boleh mengamalkan kebebasan bersuara, tetapi janganlah merendahkan martabat dan kepercayaan mana-mana pihak. "Malaysia juga telah menzahirkan sokongan terhadap Presiden Recep Tayyip Erdoğan yang mengutuk tindakan berkenaan," kata beliau ketika melancarkan buku ‘Knowledge, Tradition and Civilisation: Essays In Honour of Prof Osman Bakar' di Institut Antarabangsa Pemikiran dan Peradaban Islam, Universiti Islam Antarabangsa Malaysia (ISTAC-IIUM) di sini.Malaysia juga, jelas Perdana Menteri, perlu terus mengekalkan kesejahteraan dan keharmonian sedia ada bagi mendepani cabaran perkauman dalam kalangan masyarakat.